(Rapport Uffiċjali u Rivedut)

Il-ĦDAX-IL PARLAMENT

Laqgħa Nru 143

It-Tlieta 13 ta' Novembru, 2012

Stampat fl-Uffiċċju tal-Iskrivan

Prezz €2.50

IL-ĦDAX-IL PARLAMENT

Laqgħa Nru 143

It-Tlieta 13 ta' Novembru, 2012

Il-Kumitat iltaqa' fil-Palazz, il-Belt Valletta, fis-7:16 p.m.

Il-Minuti tal-Laqgħa Nru 142, li saret nhar it-Tlieta, 30 ta' Ottubru 2012, ġew ikkonfermati.

THE CHAIRMAN (Onor. Edwin Vassallo): Sinjuri, qabel nibdew, nixtieq niġbdilkom l-attenzjoni li dawn il-laqgħat ikunu streamed live, kemm bħala audio, kif ukoll bħala video, permezz tal-Internet.

Għaldaqstant, nitlobkom tkunu responsabbli ta' dak li tgħidu, għax jistgħu jkunu qegħdin isegwuna kemm in-nies mid-djar tagħhom, kif ukoll il-ġurnalisti mill-inewsrooms tagħhom.

Jien qed navżakom peress li din hija l-proċedura tagħna, u ħalli wara ħadd ma jgħid li ma kienx jaf.

Għaldaqstant, wieħed irid joqgħod attent u jkun responsabbli ta' dak li jgħid, għax ladarba jgħid xi ħaġa, ma jistax ireġġa' lura dak li jkun qal.

Issa ngħaddu mill-ewwel għas-suġġett tal-lum, fejn se nitkellmu dwar "Lejn Aktar Sigurtà u Bon Ordni f'Paceville – Follow up."

Min-naħa tagħna, konna qegħdin nipprovaw inħejju laqgħa li fiha nagħmlu preżentazzjoni lill-Ministru Chris Said u lill-Ministru Mario de Marco, peress li huma għandhom x'jaqsmu mal-bon ordni ġewwa Paceville.

Irid ikollna wkoll rappreżentanza min-naħa tal-Prim Ministru, peress li l-kunsilli lokali jaqgħu taħt id-dekasteru tiegħu.

Bħalma tafu, dan il-Kumitat ħejja rapport li għaddejnih ukoll lil xi wħud minnkom.

Dan ir-rapport huwa wkoll pubbliku, u allura jista' jarah kulħadd.

F'dan ir-rapport tistgħu ssibu l-punti rilevanti li għamlu l-entitajiet differenti li ltaqgħu magħna.

Fil-fatt, nistgħu naraw punti rilevanti fuq il-ħajja residenzjali f'din iż-żona ta' kummerċ u divertiment.

Aħna konna ħadna nota ta' dak li ntqal lilna meta għamilna ż-żjara tagħna fil-Millenium Chapel.

Pereżempju, f'paġna 7 ta' dan ir-rapport insibu hekk:

"Ilni noqgħod hawn 50 sena, u ħadd mhu se joħroġni minn hawn.

Inutli jgħidulna biex nitilqu, għax mhux se nitilqu.

Għaliex ir-restaurants ma jiġux ikkontrollati?

Jien fil-kċina ma nistax niftaħ it-tieqa minħabba r-riħa ta' żejt, ħruq, eċċ."

Hawnhekk tistgħu ssibu kkwotat dak li ntqal lilna, u nista' ngħid li ma ħallejna xejn barra minn dak li għidtulna li kien ta' importanza.

U llum irrid inkun ċert li dak li għidtulna qabel is-sajf li għadda qiegħed kollu hawnhekk, kif ukoll nixtieq li naġġornaw ftit lil xulxin biex naraw xi żviluppi saru.

F'dan ir-rapport insibu ħames paġni sħaħ bil-kummenti tar-residenti f'Paceville.

Għandna noti fuq is-sigurtà f'Paceville, u diversi kwotazzjonijiet.

Fil-fatt, dan ir-rapport huwa mibni bil-kwotazzjonijiet tagħkom stess.

F'paġna 15 insibu kummenti fuq il-konsum tal-alkoħol, filwaqt li f'paġna 17 insibu kummenti fuq l-istudenti tal-Ingliż u l-FELTOM.

Għandna kapitlu ieħor fuq l-iskart f'Paceville u l-problema li jġib miegħu dan l-iskart.

Ma naqasx milli jkollna wkoll kapitlu ieħor dwar il-gentlemen's clubs, fejn ħadna nota ta' dak li ntqal lilna.

Insibu kapitlu fuq l-istorbju f'Paceville.

Imbagħad ġejna għas-suġġerimenti li qegħdin f'paġna 23.

Għandna suġġerimenti rigward is-servizz tal-ambulanza f'Paceville, suġġeriment dwar pjan ta' kontinġenza, dwar l-għassa tal-Pulizija, u dwar aġġornament tal-liġijiet.

Għandna suġġeriment dwar l-użu tad-decibel meter, fuq il-post għat-taxis u fuq il-latrini pubbliċi.

Għandna suġġerimenti dwar pjan ta' amministrazzjoni, dwar stallazzjoni ta' CCTV cameras, dwar kampanji edukattivi fil-media, u dwar il-kooperazzjoni mal-Pulizija.

Imbagħad għandna s-suġġerimenti li saru mill-Membri tal-Kumitat Permanenti dwar l-Affarijiet Soċjali.

It-town centre management kien suġġeriment li ħareġ mill-Awtorità Maltija għat-Turiżmu u, fil-fehma tiegħi, ma' dan is-suġġeriment għandhom iduru l-proposti kollha li kellna, u ċjoè l-parkeġġi, il-kollaborazzjoni bejn il-Pulizija u l-industrija, ir-reviżjoni tal-liġijiet, il-ġbir tal-iskart, l-istudenti tal-Ingliż u suġġerimenti oħra.

Qed ngħid hekk għaliex naħseb li huwa importanti li wieħed iħares lejn dawn is-suġġerimenti u jara l-attwalità tagħhom.

Bħala anness, għandna s-sottomissjonijiet mibgħuta mill-pubbliku, fejn in-nies bagħatu r-reazzjonijiet u l-preokupazzjonijiet tagħhom permezz tal-emails, u dawn ġew stampati mingħajr indikazzjoni ta' min bagħathom f'dan ir-rapport.

Fil-fehma tiegħi, dan huwa rapport estensiv u jagħti lill-awtortajiet konċernati ritratt tas-sitwazzjoni li aħna ħadna mingħandkom.

Illum aħna qbilna li nagħmlu laqgħa sabiex inressqu dan ir-rapport lill-ministri konċernati.

Li ridna llum hu li nkunu ċerti li meta jkun hawn il-Ministri – peress li issa għadda ftit taż-żmien minn meta ppubblikajna dan ir-rapport – xtaqna nagħmlu follow-up tas-sitwazzjoni minn dakinhar li ltqajna sal-lum.

B'hekk ikollna stampa ċara, u allura, hekk kif inkunu qegħdin nitkellmu mal-ministri responsabbli, ikollna stampa friska u stampa ċara ta' x'inhi s-sitwazzjoni.

Irridu niffriskaw ftit iktar dan ir-rapport bil-laqgħa ta' bejnietna, u għalhekk se nisimgħu lil kulħadd.

Nitlobkom biex ma tirrepetux, imma forsi ssemmu xi punti li ma deherux f'dan ir-rapport, u b'hekk dawn ikunu jistgħu jiġu annessi ma' dan ir-rapport u finalment ikollna rapport aġġornat.

Se nibda mill-ewwel bir-residenti għax ovvjament huma l-aktar nies akkaniti f'din il-biċċa.

Nitlobkom biex qabel ma titkellmu tgħidu ftit min intom u mil-liema entità ġejjin, ħalli l-affarijiet ikunu formali kemm jista' jkun.

Grazzi.

IS-SUR ADRIAN ELLUL (Residenti minn Pembroke): Jien residenti f'Pembroke, imma nkun ta' spiss fl-inħawi ta' Paceville.

L-ewwelnett, nixtieq nirringrazzja lill-Membri ta' dan il-Kumitat talli lqajtu l-istedina tagħna, u tajtuna ċans nitkellmu u ngħidu l-veduti tagħna.

Fil-bidu ta' dan ir-rapport qed jingħad li dan il-Kumitat irrikonoxxa li Paceville hija żona li bdiet bħala post li fih tista' toqtol u tidfen, mentri llum huwa assoċjat mal-oqsma tan-night life u d-divertiment.

Ir-rapport irrikonoxxa wkoll li Paceville għaddej minn proċess ta' tibdil, fejn l-oqsma tat-turiżmu, tagħlim u edukazzjoni iktar qed isiru importanti fl-industrija ta' Paceville.

Fl-opinjoni tiegħi, filwaqt li naqbel ma' dak li qal l-Onor.

Vassallo fuq kif dan kien rapport estensiv ħafna, naħseb li l-uniku żball li sar fih hu li ma tteħditx in konsiderazzjoni r-rata tal-bidla li qiegħda ssir f'din iż-żona ta' Malta, fejn matul l-aħħar xhur rajna żieda fil-kriminalità, rajna deterjorament f'ċertu tip ta' infrastruttura, kif ukoll nuqqas ta' indafa f'din iż-żona.

Mhijiex dehra rari li, meta tgħaddi minn toroq partikolari ġewwa Paceville, tiġi milqugħ minn ħofor, sinjali tat-traffiku mġarrfa, lighting tat-toroq mhux adegwat, u linji f'wiċċ it-triq li biż-żmien iddeterjoraw u llum m'għadhomx jidhru.

Dawn il-problemi mhux talli jistgħu jkunu ta' problema għal min jgħaddi minn din iż-żona bil-karozza, imma anke għall-pedestrians li jiffrekwentaw din iż-żona bil-lejl.

Kif semma tajjeb dan ir-rapport, Paceville huwa żona turistika u ta' divertiment.

Nittama li kull wieħed minnkom jaqbel li żona turistika ta' importanza fundamentali għall-industrija turistika tat-Tramuntana tal-pajjiż għandha tinżamm fl-ogħla livelli iġjeniċi possibbli.

Sfortunatament, mhijiex dehra rari li fit-8.00 p.m., li huwa l-ħin li normalment inkun preżenti jien f'din iż-żona, tara munzell żibel fil-pjazza ta' Paceville, li probabbilment ma jkunx ġie miġbur matul il-ġurnata u tħalla hemmhekk.

Dan mhux talli mhuwiex estetikament pjaċevoli, imma jista' jġib ukoll problemi ta' sanità.

Is-sigurtà hija ta' importanza kbira f'postijiet fejn ikun hemm influss qawwi ta' nies tul ħin relattivament qasir.

Fl-2008 – jekk miniex sejjer żball – l-MTA waħħlet ħames cameras tas-CCTV ġewwa din iż-żona.

Dan l-att ġie rraportat mill-media fejn intqal li permezz ta' dawn il-cameras tas-sigurtà f'din iż-żona se tiżdied aktar is-sigurtà.

Fl-opinjoni tiegħi, dan ma seħħx għax, matul dawn l-aħħar erba' snin, il-kriminalità żdiedet.

Iż-żieda tal-kriminalità ġewwa din iż-żona qiegħda taffettwa żoni oħra f'San Ġiljan, bħal Triq Spinola u Ta' Giorni, kif ukoll irħula adjaċenti, bħal Pembroke u Swieqi.

Atti ta' vandaliżmu fuq il-proprjetà, fuq il-karozzi u attakki fuq il-persuna llum saru xi ħaġa normali għan-nies li joqgħodu f'dawn l-inħawi.

Wasal iż-żmien li r-rakkomandazzjonijiet ta' dan ir-rapport jiġu attwati u mhux jibqgħu fuq il-karta!

Dan għandu jsir mhux biss biex nipproteġu l-industrija turistika u industriji oħra li qed jikbru f'din iż-żona, imma biex nipproteġu wkoll l-iżvilupp ta' tisbiħ ta' din iż-żona, li parti minnu tħallas ukoll mit-taxxi tal-poplu Malti u Għawdxi.

Dan biex nipproteġu l-proprjetà u s-sigurtà tar-residenti li kollha għandhom minn xiex igawdu minn din iż-żona.

Grazzi.

THE CHAIRMAN: Grazzi.

IS-SUR JOSEPH OLIVA (Kunsillier fil-Hamlet ta' Paceville): Nirringrazzjakom.

Jien kont preżenti għal dik il-laqgħa, u nista' ngħid li kellna rispons tajjeb.

Naħseb li lkoll kemm intom stajtu tinnutaw li r-reazzjoni tan-nies dakinhar ma kienet xejn pożittiva, mill-kbir saż-żgħir.

Nirrispetta lil kulħadd li jipprova jagħmel l-almu tiegħu mill-aħjar li jista', imma l-affarijiet mhux qegħdin kif suppost ikunu.

Sa ġimagħtejn ilu, kellna tliet serqiet ġewwa Paceville!

Serqu lil żewġ familji anzjani u ristorant.

Dawn l-anzjani jinsabu taħt xokk qawwi, u lanqas mhuma joħorġu mid-dar.

Saħansitra bil-kemm qegħdin ibexxqu l-bieb ta' barra!

L-affarijiet sanitarji huma neqsin minn Paceville.

Jekk jitla' bniedem b'wheelchair u jrid imur f'public convenience, lanqas jista', għax dawn mhumiex aċċessibbli għall-persuni b'diżabilita.

Kien hemm tnejn ukoll tneħħew.

Għalhekk hemm bżonn li jsir xi ħaġa.

Apparti minn hekk, il-parapetti u l-bibien tad-djar tan-nies saru jintużaw minflok il-latrina, u biex jarmu l-kaxxi tat-take away.

Anke t-toroq tarahom mimlijin bil-kaxxi tat- take away li fuqhom jista' jiżloq xi ħadd u jaqa'.

Suppost li dan huwa post tad-divertiment, u l-embellishment li sar f'ċerti nħawi seta' sar aħjar għar-residenti ta' dawk l-akkwati.

Jien m'iniex kontra l-embellishment, imma dan kien iffokat fuq naħa waħda biss, u hemm ċerti bżonnijiet f'partijiet oħra ta' Paceville li, jekk jistgħu isiru, isiru biex kulħadd igawdi.

Il-Father jista' jgħidilkom li jien kull filgħodu naqbad barmil ilma u mmur fuq iz-zuntier tal-knisja biex naħsel, għax dan jużawh ukoll bħala latrina u biex jarmu l-kaxxi tat-take away.

Kuljum preċett immur, u jista' jgħidilkom dan kemm Father Saviour kif ukoll Father Mario.

Nirringrazzjakom u nispera li l-affarijiet ma jaqgħux fuq widnejn torox.

THE CHAIRMAN: Grazzi.

IS-SUR MARTIN SULTANA (Resident minn San Ġiljan): Punti li jolqtu ħafna lir-residenti tal-madwar iż-żona ta' Paceville nistgħu naqsmuhom fi tlieta.

L-ewwel waħda hija l-problema tal-parkeġġi għar-residenti ta' madwar iż-żona ta' Paceville.

Dan għaliex l-influss ta' karozzi li jmorru f'Paceville, b'xi mod jew ieħor qed jiġu akkommodati fil-postijiet rikreattivi li hemm ġewwa Paceville stess.

Kemm-il darba lis-sinjuri hawn preżenti jkollna nċemplulhom minħabba xi karozza li tkun qed timblokka xi garaxx jew li tkun qed timblokka xi karozza oħra.

It-tieni waħda hija l-problema tal-istudenti li jkunu telgħdin minn Paceville.

Hemmhekk qed ikollna sensiela ta' avvenimenti li jinkludu vandaliżmu fuq il-karozzi tar-residenti, li din hija xi ħaġa li qed tiżdied.

Hemm bżonn ukoll ta' servizzi sanitarji, għax mhux l-ewwel darba li jkun hemm xi ħadd li jagħmel il-bżonnijiet sanitarji tiegħu wara xi karozza, partikolarment in-naħat lejn Ta' Giorni.

Veru li dawn il-biċċa l-kbira tagħhom ikunu fis-sakra, però kulħadd għandu jobdi r-regoli tal-pajjiż.

It-tielet waħda hija fuq iż-żona Paceville u l-akkwati, imma jien se mmur l-aktar fuq Paceville.

Għalfejn mhumiex se jiżdiedu is-CCTVs li suppost għandhom ikunu attrezzati f'Paceville stess?

Jekk jiżdiedu dawn is-CCTVs, żgur li tittaffa l-problema għax il-Pulizija ma jkollhiex dan il-hassle kollu ta' kuljum, speċjalment fi tmiem il-ġimgħa.

Dan iservi ta' ġid ukoll għar-residenti, kemm f'Paceville kif ukoll tal-madwar, għax dawn ikunu jistgħu joqogħdu ftit b'moħħhom mistrieħ u jgħixu fl-abitat tagħhom f'aktar kumdità.

Nirringrazzjakom.

THE CHAIRMAN: Grazzi.

IS-SUR CHARLES AGIUS (Kunsillier): Jekk ngħid l-affarijiet li qalu l-kelliema ta' qabli, inkun qiegħed nirrepeti u ndejjaq lil kulħadd.

Jiena naħseb li l-aħjar ħaġa li għandna nagħmlu hija li naqbdu l-iktar issues li jaħarqu – għax tant semmejna problemi li biex issolvihom kollha trid tkun ġenju – u forsi noħorġu b'xi ħaġa sabiħa minn din il-laqgħa.

Kif nafu, f'Paceville għandek ir-residenti u l-kummerċjanti.

Mela tista' togħġob lil wieħed, imma se tweġġa' lill-ieħor.

Jiena naħseb li għandna nipprovaw nikkreaw affarijiet li jressqu lir-resident u lill-kummerċjant lejn xulxin.

Tgħiduli kif nistgħu nagħmlu xi ħaġa simili?

Forsi m'inix il-persuna li kapaċi noħloq din il-ħaġa, però din issir f'pajjiżi oħra fejn tressaq il-kummerċjant lejn ir-resident b'ċerti attivitajiet.

Nirringrazzjakom.

THE CHAIRMAN: Grazzi.

IS-SUR JULIAN CASSAR TORREGGIANI (Federazzjoni Maltija tal-Organizzazzjonijiet li jgħallmu l-Ingliż - FELTOM): Grazzi tal-istedina tagħkom u talli tajtuna ċ-ċans li nipparteċipaw f'din id-diskussjoni.

Min-naħa tiegħi, irrid nikkonferma li dak ir-rapport juri b'mod tajjeb dak li ħareġ mid-diskussjoni li għamilna, u għaldaqstant m'għandi xejn x'inżid aktar.

L-unika ħaġa li nixtiequ naraw progress fuqha – biex ma nsemmux l-istess oqsma li semmew il-mistiedna ta' qabli – huwa fuq il-kunċett tal-managed project, li rajna preżentazzjoni tiegħu min-naħa tal-MTA.

Xtaqna naraw li dan jibda jseħħ u Paceville jiġi mmaniġġjat kif kien previst, biex forsi dawn il-problemi kollha jiġu indirizzati taħt dak l-immaniġġjar li kien propost.

Aħna ħsibna li dak il-kunċett kien se jaħdem u jgħin ħafna, għax kien qed jindirizza l-affarijiet li ssemmew hawnhekk.

Min-naħa tiegħi, m'għandix update tiegħu u ma nafx x'sar minnu.

Ovvjament irridu nagħtu wkoll l-appoġġ għall-idea li konna ssuġġerejna aħna, u ċjoè li l-Pulizija – li huma responsabbli mill-bon ordni f'Paceville, u li kulħadd jispiċċa jdur lejhom meta l-affarijiet ma jkunux mija fil-mija – jkollhom ir-riżorsi kollha meħtieġa biex ikunu jistgħu jgħassu dawn iż-żoni.

Bħala federazzjoni ddiskutejna x'nistgħu nagħmlu u, għalkemm aħna limitati, fejn stajna ħloqna awareness fost dawn il-barranin kollha billi tajnihom bil-miktub dak kollu li hu mistenni minnhom waqt li jkunu f'pajjiżna.

Ħdimna ħafna mal-Pulizija, u naħseb li l-Pulizija jaqblu li l-inċidenti naqsu ħafna.

Ovvjament, huwa kważi impossibbli li dawn jisparixxu għal kollox.

Li rridu naraw hu li jkollna kunċett ta' beat ġewwa Paceville, fejn l-erba' toroq l-aktar prinċipali jkollhom sistema fejn dejjem ikun hemm il-Pulizija preżenti.

Nixtiequ li r-riżorsi jkunu biżżejjed biex il-Pulizija jkunu jistgħu jaqdu dmirhom.

Nixtiequ li forsi nieħdu xi lezzjonijiet minn pajjiżi u bliet barranin li għandhom element ta' żogħżija li jridu jimmaniġġjaw taħt l-istess idea li għandna aħna f'Paceville, fejn ovvjament il-Pulizija, bil-beat u bir-riżorsi mal-periferija, ikunu jistgħu jindirizzaw il-problemi mill-ewwel.

Hawnhekk il-problemi huma marbuta ma' vjolenza u anti-social behaviour.

Nemmnu wkoll li għandu jkun hemm il-beat mal-periferija ta' Paceville ħalli jimmonitorjaw lin-nies li jkunu deħlin jew ħerġin minn Paceville.

Fejn il-Pulizija kellha l-preżenza tagħha, speċjalment in-naħa tas-Swieqi, f'dawk l-erba' ġimgħat – l-Assistent Kummissarju jkun jista' jgħidilna iktar bl-eżatt – ir-riżultati kienu pożittivi.

Allura, jekk hemm il-fondi u jekk hemm il-mezzi, għandna naraw li dawn l-affarijiet isiru, speċjalment matul dawk it-tmien ġimgħat tas-sajf għaliex huma l-aktar żmenijiet fejn se jkollok influss kbir ta' nies.

Aħna, li għandna kontribut għan-numri li jmorru lejn Paceville, nemmnu li dak il-kunċett, jekk jiġi addottat tajjeb, jaf jgħinna lkoll biex naslu għal ħafna minn dawn il-miri tagħna.

Grazzi.

THE CHAIRMAN: Grazzi.

IS-SUR MARK ANTHONY SCERRI SIMIANA (mill-Malta Tourism Authority): Aħna wkoll rajna dan ir-rapport li ġie ppreżentat mill-Kumitat Permanenti dwar l-Affarijiet Soċjali, u naqblu miegħu.

Bħala Awtorità dejjem ħarisna lejn Paceville – u għadna nagħmlu hekk sal-lum – b'mod fragmentat, jiġifieri hemm ħafna entitajiet li jipparteċipaw fih, imma m'hemmx koordinazzjoni bejniethom.

Fl-2009, aħna konna introduċejna l-kunċett tat-town centre management li, minn hawn jew minn hemm, jolqot l-aspett kemm residenzjali kif ukoll l-aspett kummerċjali ta' din iż-żona.

Jindirizza wkoll il-problemi mhux mil-lum għal-lum imma, permezz ta' management plan, iħares għall-ħames snin li ġejjin.

Hawnhekk nista' nieħu diversi miżuri li wieħed jista' jiddiskuti.

Pereżempju, wieħed minnhom huwa t-trasport pubbliku jew it-trasport in ġenerali lejn Paceville u minn Paceville.

Sal-lum il-ġurnata, kulħadd jaħdem taħt il-kappell tiegħu u jaħdem kif jidhirlu hu, mentri li kieku l-affarijiet ikunu iktar koordinati – issa jistgħu jkunu ma' Transport Malta, jew mad-Dipartiment tas-Saħħa, jew mal-Pulizija – wieħed jirrealizza aktar x'inhuma l-problemi veri ta' Paceville.

Iktar milli wieħed jipprova jiddefendi l-pożizzjoni tiegħu, wieħed għandu jara kif jista' jtejjeb u jirranġa dawk il-problemi, biex b'hekk noħolqu ambjent aħjar u aktar pożittiv għal-lokalità, kemm għan-nies li jmorru hemmhekk u kemm għan-nies li jgħixu hemmhekk.

Fl-2008, bħala Awtorità bdejna nintroduċu ċerti miżuri, għaliex irrealizzajna li Paceville huwa post turistiku, post kummerċjali u post residenzjali.

Waħda mill-affarijiet li bdejna nintroduċu kienu l-cameras, li sal-lum il-ġurnata għadhom jaħdmu.

Introduċejna tmien cameras li jiġu mmaniġġjati u sorveljati ta' kuljum.

U l-Pulizija u l-wardens għandhom aċċess għal dawn id-dettalji.

Għaldaqstant, forsi wieħed ikun jista' jikkoordina iktar ċerti nuqqasijiet li ġew imsemmija min-naħa tar-residenti.

Fost affarijiet oħra li, minn naħa tagħna bħala Awtorità nħossu li huma neqsin, hija li ċerti entitajiet governattivi jimplimentaw jew jimxu kif jidhrilhom huma, mentri li kieku dawn l-affarijiet jiġu diskussi u l-affarijiet ikunu aktar koordinati, wieħed ikun jista' jimxi aktar 'il quddiem għall-ġid tal-lokalità.

Nirringrazzjakom.

THE CHAIRMAN: Grazzi.

L-Assistent Kummissarju tal-Pulizija.

IS-SUR RAYMOND ZAMMIT (L-Assistent Kummissarju tal-Pulizija): Jiena nkarigat ukoll miż-żona ta' Paceville.

Aħna rajna r-rapport, u naqblu kważi ma' kulma hemm fih.

Forsi tgħiduli, "Fejn ma taqbilx?"

Pereżempju, kien hemm residenti li qalu li l-Pulizija jagħmlu xogħolhom, u mbagħad kien hemm oħrajn li qalu li l-Pulizija mhux qed jagħmlu xogħolhom.

Qisu hemm taħlita.

Li nista' ngħid hu li kull każ li jidħol aħna ninvestigawh, u ma nħallu lil ħadd barra.

Kull każ li jidħol aħna ninvestigawh.

Ovvjament, min ma jagħmilx rapport aħna ma nistgħux inkunu nafu x'qed jiġri.

Mill-aħħar laqgħa li kellna hawnhekk aħna għamilna follow-up mal-Kummissarju fuq din il-biċċa xogħol, u nista' ngħid li bħala numru ta' pulizija f'dik iż-żona żidnih għal 24, ġieli 25 u anke 26 ruħ.

Fil-fehma tagħna, nemmnu li dan in-numru huwa biżżejjed.

Għamilnihom f'points apposta, li b'kollox hemm sebgħa minnhom ma' Paceville kollu.

Issa, jekk wieħed ma jsibhomx f'dan l-post għax ikunu mxew xi ftit għax raw xi ħaġa, ma naħsibx li rriduhom li jiġu wżati bħala lamp posts fejn kulħadd jaf li hemmhekk se ssib il-Pulizija.

Ma naħsibx li dak huwa l-każ.

Imma dawn hemm qegħdin.

L-aħħar darba kien hemm talba għall-pulizija tal-iSpecial Assignment Group, imma dawk qatt ma tneħħew minn hemmhekk.

Jiġifieri dawk baqgħu hemmhekk xorta waħda.

Irrid ngħid ukoll li kien hemm mal-200 każ jaħraq ġewwa Paceville, li kienu jikkonsistu minn aggravated thefts to grievous bodily harm.

L-aħħar darba kien hemm min staqsa jekk kienx hemm karti tal-identità foloz, fejn nista' ngħid li sibna tnejn minnhom dawn.

Interessanti wkoll li kien hemm 23 attakk fuq membri tal-Korp tal-Pulizija minn Jannar sal-lum!

Kien hemm 23 attakk fuq il-pulizija, li wħud minnhom sofrew ukoll xi ġrieħi ħfief.

Apparti ż-żewġ delitti li kien hemm, u li dawn ġew investigati u solvuti.

Jekk tara r-rata ta' serq f'Paceville, issib li hemm ammont kbir ta' serq ta' mobile phones mill-Ġimgħa għas-Sibt, u mis-Sibt għall-Ħadd.

Dawn l-aktar li qed isiru huma minn tliet postijiet partikolari ta' divertiment.

Aħna bagħatna għas-sidien ta' dawn il-postijiet, u għidnilhom biex jaraw x'se jagħmlu fuq din il-kwestjoni.

Ma rridx ninsa ngħid li hawnhekk aħna ġbidna l-attenzjoni li, minn 10 mobiles li jinsterqu, għandek disgħa li jkunu minħabba traskuraġni kbira.

Ir-rata ta' serq ta' mobiles qiegħda tidher kerha għax, x'ħin tara r-rata tal-kriminalità ġewwa Paceville, se ssib li din hija għolja ħafna, speċjalment mill-Ġimgħa għas-Sibt, u mis-Sibt għall-Ħadd.

Imma mbagħad x'ħin tinvestiga ssib li dawn serqulhom il-mobile mill-hand bag, jew għax kienu qegħdin jiżfnu jew inkella għax marru t-toilet.

Din hija kollha traskuraġni!

Illum il-ġurnata hemm postijiet Ewropej li lanqas jeħdulek dawn it-tip ta' rapporti għax iqisuhom bħala traskuraġni.

Madankollu aħna xorta għadna nagħtu każ tagħhom.

THE CHAIRMAN: Skużani, imma nixtieqek tiċċara xi ħaġa.

Inti għedt li minn Jannar sal-lum kien hemm rappurtati 200 każ ...

Il-200 każ li semmejt jien ivarjaw.

THE CHAIRMAN: Tista' tagħtina ftit spjegazzjoni ħalli nkunu qegħdin nifhmu sew?

Il-maġġoranza tagħhom dawn huma serq ta' mobiles?

IS-SUR RAYMOND ZAMMIT: Dawn il-200 każ li semmejt m'għandhomx x'jaqsmu ma' serq ta' mobile phones.

Madankollu, is-serq tal-mobiles qiegħda tgħolli ċ-ċifra ta' serq f'Paceville.

Anke meta ż-żgħażagħ ikunu qed jitkellmu bejniethom, se jgħidu għax minn hemmhekk serquhuli l-mobile.

Aħna mbagħad irridu nagħmlu l-homework u navżaw lin-nies biex jibagħtulna r-returns tal-mobiles li jkunu nsterqu, u b'hekk ix-xogħol tal-Pulizija jiżdied b'mod enormi!

Però huwa fatt li hemm it-traskuraġni.

Rigward il-problema li ma jinġabarx iż-żibel, nista' ngħid li anke lilna ddejjaq!

Jekk hemm problema kbira li aħna niġu ffaċjati biha, din żgur li hija l-problema tal-parkeġġi.

Imma aħna x'nistgħu nagħmlu?

Pereżempju, jekk xi ħadd ipparkja l-karozza tiegħu quddiem garaxx, il-proċedura tagħna hi li mmorru u naqilgħu tow truck biex ineħħi dik il-karozza.

Illum il-ġurnata, għandna ammont ta' vetturi li għadhom ma ġewx jinġabru mill-compound tagħna wara li nkunu neħħejnihom minn x'imkien.

Dik hija problema oħra li rridu niffaċċjaw aħna.

Fil-fatt, għadhom kif tawna r-return u, jekk m'inix sejjer żball, hemm madwar 35 vettura li għadhom ma ġewx miġbura!

Issa dawn il-kont tagħhom tiela' kuljum.

Dik hija l-problema tal-parkeġġ.

Ma naħsibx li nistgħu nfaqqgħu subgħajna u ngħidu x'se nagħmlu biha dik il-karozza.

Nafu li hemm problema, u ma naħsibx li se jiġi xi ħadd għandna u aħna se ngħidulu li dik mhijiex problema tagħna.

Jiena ngħid li l-problemi kollha għandna jiġu, u aħna rridu niffaċċjawhom.

Għal dawk li huma studenti, naħseb li mxejna 'l quddiem.

Pereżempju, fejn kellna parties tal-istudenti ta' taħt is-17-il sena, bi ftehim mal-MTA u mal-Kummissarju, beda jinħareġ permess speċjali biex il-party jkunu jistgħu jagħmluh f'postijiet apposta, u f'nofs il-lejl dan irid jieqaf.

Hemmhekk imxejna biċċa tajba.

Pereżempju, kellna xahar kontinwu fejn għamlu permess kuljum, u aħna għamilna monitoraġġ tagħhom.

U naħseb li morna tajjeb fuqha.

Rigward ir-residenti li joqogħdu s-Swieqi, aħna kellna laqgħat mal-Kunsill Lokali fejn qalulna b'diversi problemi li qed isibu.

Aħna, min-naħa tagħna, poġġejna wkoll pulizija hemmhekk, u rrid nagħmilha ċara li l-problemi naqsu.

Madankollu, mhux dejjem ikunu ġusti l-ilmenti li jsiru.

Pereżempju, qalulna li hemm studenti li qed jixtru l-alkoħol minn post partikolari fis-Swieqi.

Għalhekk bagħatna għas-sid tal-ħanut li ġie ovvjament identifikat, u dan ġabilna r-returns kollha ta' kemm biegħ alkoħol u lil min biegħu.

U ma jidhirx li f'dak il-perjiodu inbiegħ flixkun wieħed alkoħol liż-żgħażagħ.

Nista' ngħid li din il-persuna kkooperat ħafna magħna.

Issa ma rridx inbenġilha li mhux minnu, imma minn dak li rajna aħna ma jidhirx li hemm dik il-problema li ż-żgħażagħ qed imorru jixtru l-alkoħol mingħandu.

Hawnhekk qiegħed nirreferi għas-Swieqi, u mhux għal Paceville.

Fuq is-CCTV cameras, ovvjament li aħna nixtiequ li jkun hemm minnhom.

Importanti wkoll – bħalma għedna l-aħħar darba – li nduru dawra mal-liġijiet eżistenti.

Pereżempju, waħda minnhom hija dik fuq l-istorbju, mhux biss f'Paceville, imma madwar Malta u Għawdex kollu.

Għad m'għandniex liġi li tirregola l-istorbju, allura min se jirregola jekk fit-tali post hemmx l-istorbju jew le?

Din niffaċċjawha mhux aħna bejnietna biss, imma anke x'ħin immorru l-Qorti.

Hemm dibattitu enormi bejna u bejn il-Maġistratura dwar fejn se naslu biha din!

Kif jien, bħala Raymond Zammit, il-kuntistabbli, is-surġent, l-ispettur, hu min hu, se jgħid li hemmhekk hemm l-istorbju?

Min inti biex tgħid li hemm l-istorbju?

Min inti biex tiddeċiedi li hemm l-istorbju?

Għandna żewġ postijiet partikolari li huma viċin ta' xulxin li kull ġimgħa … Aħna nistgħu ngħidu x'inhu jiġri hemmhekk, però naħseb li ħadd ma jista' jgħid kif din il-problema se tissolva, għax minn barra ma jinstema' xejn, imma din il-persuna li għandha negozju maġenb dan l-istabbiliment tgħid li minn ġewwa jinstema'.

U issa qisu qed iddur fuqna għax qed jgħid li qed innaffrulu n-negozju tiegħu għax mhu qed nagħmlu xejn!

Imma jien minn barra mhu qed nisma' xejn!

Saru wkoll aċċessi mill-esperti tal-Qorti fuq il-post biex naraw x'se jiġri.

CARMELO ABELA: Aħna hawnhekk qed nitkellmu fuq il-livell tal-ħoss, jew tal-istorbju?

Il-Pulizija għandha din id-diffikultà biex tiddetermina l-livell aċċettabbli tal-ħoss, u allura, quddiem il-Qorti, inti ġustament qed tgħid li għandkom din id-diffikultà, u li xi ħadd irid jiddeċiedi x'inhu livell aċċettabbli jew le tal-ħoss.

IS-SUR RAYMOND ZAMMIT: Il-biċċa tax-xogħol hi li, jekk tħares lejn il-liġi kif inhi llum, issib li ħadd ma jista' jdejjaq lil ħadd bl-istorbju tas-sound.

Issa f'Paceville għandek żewġ toroq biss li għandhom liċenzji differenti; min għandu sas-1.00 a.m. u min għandu sal-4.00 a.m. Mis-1.00 a.m. sal-4.00 a.m. ma jrid jinstema' xejn.

Dik hija ċerta.

Imma sas-1.00 a.m. jista' jinstema', u sa dak il-ħin ikun hemm damdim enormi!

Kif se taċċettah dan il-ħoss?

Safejn se naċċettaw?

CARMELO ABELA: Safejn naf jien l-awtorità responsabbli minn dan it-tip – issa hemm direttiva tal-Unjoni Ewropea wkoll – ta' livelli ta' ħoss hija l-MEPA.

Naf li hemm diffikultà sabiex jaslu għal-livell stabbilit ta' ħsejjes, u l-liġi għadha kif qed tgħid inti, jiġifieri hemm nuqqas fil-liġi tagħna, u li allura din qed tagħmel ix-xogħol tal-Pulizija iktar diffiċli.

Suppost li l-MEPA qiegħda taħdem fuq dan it-tip ta' livelli għall-pajjiż kollu, u mhux għal Paceville biss.

Jiġifieri, anke jekk xi ħadd ikun għaddej bil-karozza tiegħu bl-istereo full-on, jew inkella xi ħadd mid-dar tiegħu stess qed jagħmel l-istorbju.

Ma jfissirx li għax qiegħed id-dar tista' tagħmel li trid, u tista' tgħolli l-volum kemm trid, għax hemm livelli aċċettabbli.

Nerġa' ngħid li safejn naf jien, l-awtorità responsabbli minn dan, u anke biex timplimenta d-direttivi tal-istess Unjoni Ewropea, hija l-MEPA.

Jidher li kien hemm xi diffikultajiet, u ma naħsibx li waslet biex ħadmet fuqhom.

Issa forsi bħala Kumitat nistgħu nistiednu lil xi ħadd minn tal-MEPA biex jgħidulna fiex waslu f'dan ix-xogħol, jew inkella nagħmluha f'forma ta' mistoqsija parlamentari.

IS-SUR RAYMOND ZAMMIT: Jien naf li għaddejjin dawn il-ħsebijiet fuq din il-liġi, imma s'issa dik hi s-sitwazzjoni.

Ċert li qed nagħmlu minn kollox, u anke jekk taraw kemm jitressqu nies il-Qorti … Imma ovvjament irridu noqgħodu attenti hawnhekk ukoll, għax aħna mhux qegħdin hemm biex inkissru n-negozji.

Il-ftit li hemm aħna nagħmlulhom monitoraġġ, u naħseb li għandna relazzjoni tajba ma' kulħadd.

Anzi, kważi kważi niġu mgħajjra għax għandna relazzjoni tajba ma' kulħadd, u għax nimxu bl-id tal-ħbiberija ma' kulħadd biex l-affarijiet imorru kif suppost.

Min-naħa l-oħra niġu mgħajjra wkoll li kważi m'aħniex nagħmlu xogħolna, meta s-suġġett mhux ċar biżżejjed fuqha.

Nirringrazzjakom.

THE CHAIRMAN: Grazzi.

IS-SUR STEPHEN GATT (Supretendent fil-Korp tal-Pulizija): Jiena Supretendent fuq San Ġiljan.

M'għandix għalfejn inżid ħafna ma' dak li qal l-Assistent Kummissarju; imma xtaqt ngħid xi ħaġa fuq Swieqi u Pembroke.

Naħseb li waqt dawn il-laqgħat insejnihom daqsxejn lil dawn iż-żewġt irħula.

Id-divertiment isir ġewwa Paceville, imma mbagħad min ikun qiegħed jiddeverti hemmhekk ikollu l-karozza tiegħu pparkjata f'wieħed minn dawn l-irħula peress li l-parkeġġ f'Paceville huwa limitat ħafna.

Għalhekk dawn iż-żewġt irħula għandhom il-problemi tagħhom ukoll.

Għalina l-Pulizija, Paceville jfisser ukoll Pembroke, Swieqi u parti minn San Ġiljan.

Fuq il-parkeġġ tajjeb ngħidu li dan jiġi okkupat mill-ħaddiema stess tan-negozji li hemm hemmhekk minn filgħodu sa filgħaxija!

Jekk waiter jiġi fil-5.00 a.m. għax jaħdem f'lukanda, dan se jipparkja hemmhekk.

U kemm-il wieħed hemm bħalu?

Għandek il-mijiet!

Kemm-il wieħed hemm li jmexxi l-azjendi?

Hemm il-mijiet, u dawn kollha jiġu bil-karozzi tagħhom.

Mela dawn se jokkupaw il-ftit spazji tal-parkeġġ li hemm.

Dawn huma l-ispazji ta' parkeġġ għar-residenti, li qed isibu problema biex jipparkjaw il-karozzi tagħhom.

Mela ngħidu x'ngħidu, l-ispazji ta' parkeġġ dejjem se jkunu okkupati.

Jekk ma nħaffrux taħt l-art, jew inkella jekk ma nagħmlux parkeġġ fis-sema, il-problema mhux se tissolva.

Illum kulħadd irid il-vettura tiegħu, u familja llum m'għadhiex b'karozza waħda bħal qabel, imma l-missier għandu l-karozza tiegħu, l-omm għandha tagħha, u t-tfal għandhom tagħhom ukoll.

L-istess ir-residenti li hemm ġewwa Paceville, San Ġiljan, Swieqi u Pembroke, illum dawn qed jokkupaw iktar spazji ta' parkeġġ milli hemm allokati hemmhekk.

Jekk familja għandha erba' karozzi, trid erba' spazji ta' parkeġġ jekk m'għandhiex garaxx.

U anke jekk ikollok garaxx, tista' tħalliha barra għax ħadd mhu se jgħidlek li trid iddaħħalha fil-garaxx bilfors.

Dan huwa raġunament li, iktar kemm jgħaddi ż-żmien, iktar qed jikber, għax il-karozzi dejjem jiżdiedu qegħdin.

Rigward il-bon ordni, aħna qegħdin nagħmlu minn kollox.

Ovvjament kulħadd se jiġi għandna bid-diffikultà tiegħu, u aħna rridu nsolvulu dik il-problema.

U jekk ma nsolvilekx il-problema, allura se ngħidu li l-Pulizija mhux qed jagħmlu xogħolhom.

Issa jien se nipprova naqdik, imma rrid nara wkoll iż-żona kollha.

Irrid nara l-interessi ta' kulħadd, u mhux nara l-interess individwali biss.

Illum il-ġurnata, mill-esperjenza qed naraw li ċerti lmenti jiġu amplifikati mis-sistema tal-media, li jagħtu aktar importanza lil ċertu lment partikolari għaliex warajh ikun hemm interessi oħra, interessi personali ta' dak li jkun, li jista' jkun qiegħed jieħu vantaġġ fuq persuna oħra li jkollha xi negozju hemmhekk.

Dawn l-affarijiet rajnihom ukoll, u rridu nagħtu kashom.

Meta jidħol ilment għandna, aħna xorta ninvestigawh, xorta tistaqsi ftit u tara jekk huwiex qed jgħid il-verità jew inkella huwiex qed jigdeb jew jesaġera.

Jien nista' ngħid, mill-esperjenza tiegħi, li jkollna minn dawn l-affarijiet ukoll, u għalhekk irridu noqgħodu attenti kif naġixxu.

Jekk inħabbatlek hekk lilek ma ndejqekx, imma jista' ikun li lil ħaddieħor indejqu!

Hemmhekk aħna rridu noqgħodu attenti ħafna, biex ma jkunx hemm min qed jagħmel exploitation fuq ħaddieħor.

Kif nafu, dak il-post huwa post tad-divertiment għaż-żgħażagħ, u dawn iridu ż-żmien tagħhom biex hemmhekk jiżvugaw, eċċ. Ċerti affarijiet hemm min jarahom – mhux se ngħid illeċiti – bħala affarijiet li fi żmienu ma kienux isiru, imma l-ħajja llum inbidlet.

Għalhekk ċerti affarijiet irridu narawhom mill-perspettiva tagħhom, u rridu nibqgħu b'moħħna miftuħ.

L-affarijiet il-ħżiena għandhom jibqgħu ħżiena, u nagħtuhom l-importanza tagħhom.

Imma hemm ċerti affarijiet oħra li individwu jarahom mod, u individwu ieħor jarahom mod ieħor.

Xi ħaġa oħra li xtaqt ngħid hija li għandkom tapprezzaw ukoll ix-xogħol tal-Pulizija.

Intom tkunu d-dar, filwaqt li aħna nkunu hemmhekk u rridu niffaċċjaw nies li jkunu taħt l-influwenza tal-alkoħol.

Il-ħwienet hemmhekk ma jbiegħux ilma imma alkoħol!

B'hekk iridu jagħmlu l-flus il-ħwienet li hemm hemmhekk.

Jekk inti tmur Paceville, ma tmurx biex tixrob il-ħalib, imma tmur biex tixrob l-alkoħol u tiddeverti.

X'inhi t-tendenza taż-żgħażagħ llum il-ġurnata?

Trid tara daqsxejn l-affarijiet kif inhuma.

Dawn iridu jiġu studjati wkoll.

X'inhi t-tendenza taż-żgħazagħ illum?

Lejn xiex qegħdin nimxu?

It-tendenza taż-żgħażagħ xi kultant tikkmanda wkoll lil tal-ħwienet kif jaġixxu, għax where there is the demand there is the supply.

Dik aħna narawha wkoll.

Irridu naraw kif nipprovaw nilqgħu għal ċerti affarijiet.

Jekk it-tendenza taż-żgħażagħ illum hija li tmur Paceville u ssir "patata", għax hekk hi l-moda … Issa aħna ma naċċettawhiex din, imma nafu li jmorru biex jixorbu.

L-alkoħol huwa irħis meta tikkomparah ma' ħaddieħor.

Illum iż-żgħażagħ m'għadhomx bit-ten cents fil-but, imma sar ikollhom il-flus fuqhom!

U li kieku ma jkollhomx flus ma jitilgħux hemm fuq, għax xejn mhu b'xejn hemmhekk.

Ovvjament, il-flus li jkollhom jonfquhom hemmhekk fl-alkoħol.

Imma mbagħad, il-konsegwenzi ta' dak ix-xorb irid jiffaċċjahom il-pulizija fl-4.00 a.m. Jien nitlobkom sabiex tirrispettaw u ddaħħluha daqsxejn f'moħħkom din il-biċċa, għax il-Pulizija jridu jiffaċċjaw nies li jkunu fis-sakra filwaqt li intom tkunu reqdin.

U min ikun fis-sakra jkun diffiċli biex tirraġuna miegħu.

Ħalli ngħid xi ħaġa tal-aħħar.

Naħseb li matul iż-żmien, u anke permezz tal-media, Paceville ġie xi ftit iddemonizzat.

Veru li jeżistu ċerti affarijiet, però hemm affarijiet li l-media sfruttathom u esaġerathom fir-rapporti tagħha.

Jien inħobb inġib dan il-paragun, u ċjoè, li jekk persuna tagħtas f'Paceville, qisha waqgħet bomba, u jekk persuna tagħtas f'raħal ieħor, qisu ma ġara xejn għax ħadd ma jkun jaf biha.

Il-Pulizija ma jkollhiex rapporti ta' nies fis-sakra ġo rħula oħra?

Iva jkollha.

Ma jkunx hemm rapporti ta' grievous bodily harm f'irħula oħra?

Mela ma jkunx hemm, bħalma jkun hemm f'Paceville.

F'Paceville hemm il-massa tan-nies, mentri fl-irħula m'hemmx; imma xorta jsiru l-affarijiet fl-irħula.

Waqt il-festi ma jkunx hemm nies fis-sakra fl-irħula?

Ma jkunx hemm nies fis-sakra f'Paceville?

Ikun hemm fiż-żewġ postijiet.

Imma l-kelma "Paceville" kważi saret tiżboq il-kelma "Valletta", il-belt kapitali ta' Malta, u naħseb li Paceville jintwera taħt lenti daqsxejn kbira mhux ħażin!

Jiena ngħid li rridu naraw il-verità, u rridu naraw l-affarijiet kif ikunu realment.

Grazzi.

THE CHAIRMAN: Grazzi.

DR ANTHONY FARRUGIA (Grupp għal Paceville aktar sikur - GASP): Jiena l-kelliemi tal-grupp ta' azzjoni għas-sigurtà f'Paceville, magħrufa aħjar bħala GASP.

L-ewwelnett, nixtieq nesprimi s-sodisfazzjon personali u tal-grupp li nidderieġi jien għall-kontribut ċkejken ta' dan il-moviment li għin sabiex isir dan id-djalogu.

Inħares lejn dan id-djalogu b'interess, u r-rapport li ġie ppublikat minn dan il-Kumitat inqisu bħala pass pożittiv immens, u nirringrazzja lil kull min kien involut sabiex wasalna għal dan l-istadju.

Infakkar li l-GASP għamel enfasi dwar l-esiġenza tal-preżenza tanġibbli u viżibbli tal-forzi tal-Pulizija għaliex ħassejna li l-problemi prinċipali f'Paceville, fil-maġġoranza l-kbira tagħhom, huma risolvibbli bil-preżenza u bl-infuwenza tal-Pulizija.

Kien hemm min interpreta b'mod ħażin din l-enfażi li għamilna, għax ħadha bħala li aħna qegħdin nikkritikaw jew nitfgħu f'dawl ikrah lill-Pulizija.

Xejn minn dan!

Aħna nirritjenu li l-insistenza tal-Pulizija kien att ta' fiduċja kbira, u li l-forzi tal-Pulizija tagħna, jekk ikunu mħarrġin u mgħammrin kif suppost, ikunu ta' kontribut enormi sabiex il-problemi prinċipali f'Paceville ikunu jistgħu jiġu evitati jew imnaqqsa.

GASP jemmen fil-prevenzjoni aktar milli fl-intervent.

Għalhekk l-enfasi fuq id-deterrent, u għalhekk l-enfażi fuq il-viżibilità tal-Pulizija, għax imbagħad il-pressjoni li tiġi mill-bżonn li wieħed jintervjeni u jiffaċċja lin-nies fis-sakra u lin-nies intenzjonati li jaqilgħu l-inkwiet ġewwa Paceville tonqos kemm jista' ikun.

Aħna nħossu li l-preżenza tal-Pulizija hija parti mis-soluzzjoni kollha, għax kull min ikollu intenzjoni li jġib ruħu ħażin f'distrett, ladarba jkun jaf li se jħabbat wiċċu mal-pulizija li qiegħed jagħmel ir-ronda, li qiegħed f'fixed point jew li qed josservah fuq is-CCTV camera, se joqgħod iktar attent kif iġib ruħu.

Naċċettaw, bħalma qal is-Supretendent Gatt, li jkun hemm min joħroġ biex jiddeverti, u li forsi jiddeverti b'mod eċċessiv ukoll, u allura se jkun iktar diffiċli sabiex wieħed jittratta ma' dawn in-nies.

Imma anke n-nies li huma fis-sakra jifhmu x'inhi l-awtorità tal-Pulizija.

U jekk din ma jsibuhiex hemmhekk quddiemhom, il-kontroll se jonqos.

Irrid nikkummenta xi ħaġa fuq ir-rapport.

Ma nħossx li r-rapport jirrifletti biżżejjed l-importanza li għandha l-Pulizija fid-distrett.

Apparti l-ġbir tal-iskart u l-provvista ta' faċilitajiet sanitarji … Safejn naf jien lanqas latrini m'hemm f'Paceville.

Fil-fatt hemm waħda Spinola, u kien hemm oħra ħdejn il-free taxis, li ma nafx jekk għadhomx jeżistu.

Però l-problema ta' min imur u juża l-parapetti u l-karozzi bħala latrina tista' tiġi solvuta b'dak il-mod ukoll.

L-aspetti kollha l-oħra, bħall-vjolenza, nuqqas ta' iġjene, vandaliżmu u parkeġġ ħażin huma kollha trattabbli bil-preżenza tal-Pulizija.

Huwa tajjeb u ta' min jikkonforta ruħu li l-pubbliku in ġenerali jdur fuq il-Pulizija sabiex jagħmel rapport meta jinqalgħu xi affarijiet.

Nerġa' ngħid li din hija turija ta' fiduċja, u nittama li l-Pulizija ma jiddejqux minnha.

Mhux tajjeb li wieħed jgħid li qed inwaħħlu fil-Pulizija, għaliex aħna m'aħniex qed inwaħħlu fil-Pulizija.

Min jagħmel rapport lill-Pulizija jkun qed jitlob l-assistenza, u din hija turija ta' fiduċja u mhux kritika negattiva fil-konfront tal-Pulizija.

M'hemmx dubju – anke għaliex nafu min huma l-personalitajiet partikolari tal-uffiċjali tal-Pulizija li qegħdin jaġixxu f'dan l-ambjent intensiv – li l-membri tal-Pulizija jixtiequ jagħmlu kull ma jistgħu sabiex jaqdu d-dmirijiet tagħhom.

Imma jekk ma jkollhomx l-appoġġ u t-tagħmir neċċessarju minn min għandu r-responsabilità sabiex jieħu ħsieb u jarma lill-Pulizija għal dak l-iskop, allura se nsibu ruħna f'diffikultà.

U għalhekk li mbgħad jiġu espressi nuqqas ta' sodisfazzjon rigward il-mod ta' kif qiegħda taġixxi l-Pulizija f'dak l-ambjent partikolari.

Nittama li fil-laqgħat li ġejjin in-neċessità tal-preżenza u l-viżibilità tal-Pulizija, mgħammra u mħarrġa kif suppost, tiġi indirrizzata aħjar.

Jiena nwiegħdkom il-kontribuzzjoni tiegħi fejn nista' bil-mod ċkejken u umli tiegħi.

Nirringrazzjakom.

THE CHAIRMAN: Grazzi.

IS-SUR MARK GRIMA (President of Paceville Commercial and Establishments' Association): Nixtieq nirringrazzja lil dan il-Kumitat talli reġa' stedinna għat-tieni darba fuq dan is-suġġett.

Aħna dħalna fix-xena daqsxejn tard!

Nirringrazzjakom talli daħħaltu s-sottomissjonijiet tagħna, għalkemm ninsab daqsxejn iddiżappuntat li dawn qegħdin fil-paġna tas-sottomissjonijiet u mhux fil-paġni tal-entitajiet l-oħra.

Dan qed ngħidu peress li aħna konna preżenti għal waħda mil-laqgħat speċifiċi li saru fuq dan is-suġġett.

THE CHAIRMAN: Skużani ftit, imma dak kien il-ftehim.

Peress li intom kontu ġejtu ftit tard fil-laqgħat, aħna ma stajniex nieħdu nota ta' x'kontu qegħdin tgħidu.

Imma sussegwentament konna ftehemna li dak li tibagħtu intom kien se jiġi anness mar-rapport, u l-ebda għaqda oħra ma kellha dan il-privileġġ li kellkom intom, fejn ingħatajtu tliet paġni sħaħ annessi ma' dan ir-rapport.

Fil-fatt, l-email tagħkom kollha ġiet annessa, u allura l-isfortuna ġiet fortuna.

Dak li bgħattulna intom ġie anness kollu, u ma ċċensurajna xejn!

Issa ġiex mas-suġġerimenti jew le, ma naħsibx li se tagħmel differenza.

Nisperaw li, meta dan ir-rapport jiġi ppreżentat lill-awtoritajiet konċernati, ikun hemm ġabra ta' ideat.

Issa jien se nissuġġerixxi li t-transcript tal-lum jiġi anness ukoll ma' dan ir-rapport, biex ma nħallu xejn barra minn dak li se jintqal illum.

IS-SUR MARK GRIMA: Qiegħed nieħu gost li t-transcripts se jiġu annessi wkoll.

Forsi aħna daqsxejn sensittivi fuqha din għax qed nisħqu ħafna li nkunu preżenti għal kull ħaġa li tikkonċerna lil Paceville.

Aħna ovvjament għandna din l-assoċjazzjoni mhux biex nipproteġu lill-istabbilimenti kummerċjali biss, imma biex naħdmu wkoll mal-entitajiet differenti, fosthom ir-residenti u l-Pulizija.

Waħda mill-ewwel għanijiet tagħna – u l-aktar waħda importanti – hija dik ta' kif se naħdmu mar-residenti.

Dik hija l-ikbar problema li hemm, minn kull lat.

L-ewwel laqgħa, fejn se jkun hemm il-bodies il-kbar, se nagħmluha mar-residenti.

U lill-Kunsillier ngħidlu li din mhijiex xi ħaġa impossibbli, anzi tista' issir u hemm modi kif tista' issir.

Din mhijiex kwestjoni ta' min hu favur u ta' min hu kontra.

Hemm mezzi u modi ta' kif tista' issir.

Li teradikaha ma tistax, imma tista' issir.

Rigward is-CCTVs, xi ħadd semma li jridu jiżdiedu ħafna aktar, speċjalment fuq is-side streets biex jipproteġu lir-residenti.

Is-sinjur tal-MTA semma li s-CCTVs huma monitored, imma aħna rridu aktar minn hekk.

Aħna rridu li dawn ikunu manned u mhux monitored.

Aħna rridu li jkun hemm bniedem esperjenzat fuq kif timmoniterja dawn is-CCTVs, u li jieħu azzjoni dak il-ħin stess meta jara xi ħaġa.

Irid ikun hemm kamra apposta ta' monitoraġġ, li forsi tiżdied bin-nies matul il-lejl, imma li min ikun qed jagħmel il-monitoraġġ jaġixxi waqt li l-azzjoni qiegħda ssir.

Mela, jekk xi ħadd mar ġo parapett biex jagħmel toilet, dan jarah u jinforma lill-Pulizija.

Jista' ikun li ma jgħidx lill-Pulizija imma lil nies li jkunu mħarrġa apposta, jew uffiċjali tas-sigurtà, biex dejjem innaqqsu dawn l-inċidenti.

Hemm ħafna affarijiet x'jista' wieħed jagħmel.

Is-sema huwa l-limitu tal-affarijiet li jistgħu jsiru.

Semmejtu wkoll il-Gentlemen's Clubs, u kif għedna naqblu li dawn għandhom jiġu regolarizzati.

Fil-fatt, din kienet waħda mis-sottomissjonijiet li għamilna lejn l-aħħar tal-laqgħa preċedenti.

Jien ridt inkellem lis-sidien ta' dawn il-klabbs biex nara eżattament x'iridu.

Aħna semmejna l-age limit biex wieħed ikun jista' jidħol f'dawn il-Gentlemen's Clubs li għandha tkun 'il fuq minn 20 sena.

Forsi ma jaqblux fuq is-signage – importanti li ngħiduha din – imma aħna naqblu li, minbarra l-kitba, għandu jkun hemm stampa biex dak li jkun ikun jaf fejn dieħel – ħalli li tkun forma ta' silhouette imma li jkun hemm stampa biex wieħed ikun jaf fejn dieħel - u mhux daħal hemm u sab lap dancing li forsi toffendi l-morali jew il-pudur tiegħu.

Naqblu mal-age group, però l-iktar ħaġa importanti hija li, jekk il-Gentlemen's Clubs se jiġu regolarizzati, – li aħna naqblu magħha – dawk li diġà huma eżistenti jibqgħu joperaw u mhux ikollhom japplikaw mill-ġdid.

Japplikaw mill-ġdid biss min se jiftaħ club ġdid.

Din hija xi ħaġa fundamentali.

Qabel ma kienx hemm liġi speċifika, u issa se jkun hemm; mela dawk eżistenti għandhom jitħallew joperaw u jirregolarizzaw ruħhom skont is-signage, skont l-età u skont ħafna affarijiet oħra.

Fuq is-sound hija xi ħaġa kruċjali.

L-ewwel ħaġa, aħna mhux qegħdin hawn biex nipproteġu lil xi ħadd li jikser il-liġi.

Jekk dan fetaħ is-sound u qażżeż lil kulħadd, ħarrku u ressqu l-Qorti.

Nista' nkun jien!

Imma xi ħaġa li hemm dubju fuqha hija mis-1.00 a.m. sal-4.00 a.m. Il-liġi ma tgħidlekx li mis-1.00 a.m. sal-4.00 a.m. ma tista' tiddisturba lil ħadd, imma tgħidlek li ma jistax jinstema' minn barra.

Dik hija l-problema.

Jekk is-sound jinstema' minn barra, inti tista' tiġi mħarrek, minkejja li ma kont qed iddejjaq lil ħadd.

Issa lill-Pulizija ma nagħtihomx tort, għax il-liġi hekk tgħid.

Darba semmejt l-eżempju ta' jazz band li kelli jien u li, għax kienu jinstemgħu minn barra, ġejt imħarrek.

Issa nista' nassigurak li ma kienu qed idejqu lil ħadd, u eżempju tiegħi nista' nsemmi mijiet.

Apparti minn hekk, l-aktar ħaġa importanti hi li n-noise pollution ta' barra kienet ħafna ogħla mis-sound tiegħi.

L-ewwel ħaġa li wieħed għandu jagħmel hi li jaqbad għaxart ijiem, 20 ġurnata, jew kemm irid, u jkejjel in-noise pollution ta' barra.

U għalhekk li l-Maġistratura tinsab konfuża!

Nerġa' ngħid li min qed jikser il-liġi u jifqa' kull m'hemm bis-sound, ħadd mhu se jaqbeż għalih, la l-Pulizija u lanqas aħna, għax ma nistgħu nagħmlu xejn u qed nitfgħu l-ġebla fuq saqajna.

Imma tal-inqas, mis-1.00 a.m. sal-4.00 a.m., meta n-noise pollution ta' barra huwa iktar qawwi minn dak li qed jippenetra 'l barra minn ġewwa l-ħanut tiegħek, u allura bażikament inti tista' titħarrek mill-Pulizija … (Interruzzjonijiet) Din hi l-konfużjoni li hemm u li aħna rridu niġu regolarizzati fuqha wkoll.

Ma nixtieqx li naslu sabiex nagħmlu protest ġudizzjarju fuq hekk, imma kemm se ddum tiġi mħarrek fuq affarijiet li fil-fehma tiegħi huma nġusti?!

Imbagħad hemm liġijiet oħra li jappartjenu għal tas-sound.

Rigward decibel meters, naħseb li jkun aħjar jekk nagħmlu decibel meter barra, u naraw kemm suppost joħroġ ħoss minn dak il-ħanut.

Tinsewx li hemm ħwienet li ilhom joperaw minn hemmekk madwar 25 sena, u mhux kulħadd jista' jagħmel full sound proofing u double doors.

Dan bħal meta jkollok lukanda, u ħarġu liġijiet dwar il-persuni b'diżabilità.

Inti ma tistax twaqqa' nofs il-lukanda biex tagħmel ċerti faċilitajiet, għax dan se jgħidlek li b'lift biss jista' jaqdik.

U hemm min jipprova jieħu l-prevenzjonijiet li jista' biex inaqqas is-sound milli jippenetra fuq barra, imma jrid jiġi regolarizzat.

Id-decibel meter n'għandux jitwaħħal mal-meter tad-dawl, fil-fehma tiegħi.

Kull ħanut hemmhekk għandu l-istorja tiegħu, hemm ħanut ġo ħanut, hemm min hu misruq minn hemm u minn hawn, u hemm min għandu kirjiet differenti.

Jiġifieri, kull ħanut għandu l-fiżjonomija tiegħu, u allura li tagħmel decibel meter li jekk taqbeż il-100dB, jew ma nafx kemm, hu jitfilek il-meter, jien għalija dik hija sistema bla sugu!

Fuq ġewwa, veru għandu jiġi regolat minħabba l-kondizzjonijiet tal-Unjoni Ewropea minħabba l-ħsara li tista' ssir fuq is-saħħa tal-bniedem; imma l-problema tal-ħoss li jinstema' minn barra għandha tiġi regolata mod ieħor, fuq is-sound penetration, hu fejn hu, jista' jkun ħdejn restaurants u jista' jkun ħdejn residenzi.

Hemm ħafna xi tgħid fuq is-sigurtà ta' Paceville.

Ma rridx neħdilkom il-ħin kollu, għax diġà ħadtulkom l-aħħar darba.

Imma l-aktar ħaġa li naħseb hija xokkanti kienet meta l-Kummissarju semma li ġew attakkati 23 pulizija!

Għalija din hija xi ħaġa allarmanti, u naħseb li l-problema hija iktar fil-fond.

Biex bniedem jattakka pulizija jfisser li għalih xejn mhu xejn.

Illum m'hemm l-ebda rispett għall-uniformi!

Il-problema naħseb li ġejja wkoll mil-liġijiet li għandna, u l-pulizija għandhom bżonn li jiġu protetti.

Kif jista' pulizija jagħmel xogħolu jekk ġew attakkati 23 pulizija?!

Mhux qed ngħidlek li ma jagħmluhx, imma forsi anke l-Qorti u l-liġijiet tagħna jridu jkunu aktar ħorox fuq min jattakka pulizija.

Jekk lill-pulizija tridu bħala deterrent, ma jistax ikollok parti mill-kotra li hemm hemmhekk li tiġi titmejjel mill-uniformi.

Meta pulizija jiġi attakkat, qed jarah ħaddieħor u lill- pulizija qed twaqqgħu għaċ-ċajt, filwaqt li qed jingħata l-eżempju lil ħaddieħor dwar x'tista' tagħmillu lill-pulizija.

Ġimgħa wara, terġa' tara lil min attakka lil dak il-pulizija jdur f'Paceville għax ikun ħelisha b'sempliċement warning.

Nemmen li l-problema soċjali li semma s-Supretendent, dejjem qiegħda tintefa' fuq il-Pulizija, u qiegħda tintefa' fuq il-bars ukoll!

Kemm-il darba jkun hemm ID cards foloz u jitressqu fuqhom tal-bars?

Fir-rapporti tagħna semmejna ħafna l-edukazzjoni fuq it-televiżjoni, u parti mill-fondi għandhom imorru fuq l-edukazzjoni.

Semmejna d-drink-driving, fejn għandhom isiru kampanji biex nies jirrifjutaw li jirkbu ma' nies fis-sakra; li jkun hemm sharing of driving, fejn tlieta jixorbu u wieħed le biex ikun jista' isuq; li jkun hemm aktar użu ta' taxis, issa aktar minn qabel, peress li dawn ġew liberalizzati, eċċ. Hemm ħafna x'isir minn dan il-lat.

Għal darb'oħra nirringrazzjakom talli smajtuna u talli smajtu s-sottomissjonijiet tagħna.

THE CHAIRMAN: Grazzi.

Jiena m'għandix x'inżid aktar ma dak li diġà ntqal, imma nieħu spunt fuq il-parti tal-edukazzjoni.

Aħna nkunu hemmhekk fuq il-post, u naraw ħafna l-kultura taż-żgħażagħ Maltin u kif dawn qed jitilgħu.

Dan jolqot kemm ir-rispett lejn il-Pulizija, lejn ir-residenti, eċċ. Naħseb li jrid isir ħafna xogħol.

It will take time bħala edukazzjoni fuq ċertu aġir soċjali miż-żgħażagħ tagħna.

Jien m'inix xi espert, imma tinduna li ċerti żgħażagħ qegħdin jitilgħu b'ċertu arja li fi żmienna ma kellniex, u li aħna forsi iktar kellna rispett lejn il-Pulizija u lejn ħaddieħor.

Illum il-ġurnata kollox inbidel, imma naħseb li l-punt tal-edukazzjoni, kemm fuq id-drink-driving eċċ, trid issir b'aktar qawwa.

Xi ħaġa oħra li ridt ngħid hija li din li qed niltaqgħu flimkien bħala entitajiet differenti u li aħna kkonċernati fuq Paceville, tkun idea tajba li dak li għedna mhux jieqaf mar-rapport li ħareġ minn dan il-Kumitat, imma tkun xi ħaġa on-going, fejn kull tant żmien niltaqgħu biex nindirizzaw ċerti problemi mill-għeruq, forsi qabel ma jaggravaw.

Mill-bqija, naħseb li kważi semmejna l-punti kollha.

Nirringrazzjakom.

THE CHAIRMAN: Grazzi.

IS-SUR PETER BONELLO (Sindku ta' San Ġiljan): L-ewwelnett, fuq l-istorbju hemm ħafna xi tgħid.

Bħala Kunsill Lokali, ikollna ħafna rapporti mir-residenti, u aħna dawn nirreferuhom għand il-Pulizija.

Fuq din ma tantx naqbel mas-Sur Grima, għax barra minn Malta għandhom strument li jitwaħħal mal-meter u jekk inti taqbeż is-70db – ma nafx kemm suppost ikun hemm storbju – jinqatgħalek id-dawl.

U biex terġa' ġġib id-dawl, teħel elf lira mill-inqas, u tagħmel 15-il ġurnata magħluq.

Jien naħseb li wasal iż-żmien li dawn l-affarijiet naraw kif eżatt isiru fl-Ewropa u nintroduċuhom hawn Malta.

Ħafna pajjiżi hekk jagħmlu.

Kulma hu dan strument żgħir li jeħel mal-meter tad-dawl u, kif ikun hemm ċertu livell ta' storbju, jinqata' id-dawl.

Mela awtomatikment se jispiċċaw dawn il-purċinellati fejn il-Pulizija tmur tissemma wara l-bieb biex tara jekk it-tali bar jew stabbiliment hux qed jagħmel storbju eċċessiv!

Jien naħseb li wasal iż-żmien li din il-kwestjoni tiġi studjata bis-serjetà.

Dwar l-iskart, irrid ngħid li l-iskart tar-residenti jinġabar mill-Kunsill, filwaqt li l-iskart tal-entitajiet kummerċjali għandhom kollettur privat.

Issa dan joħroġ iż-żibel x'ħin irid, u meta jiġi tat-trakk jgħabbih.

Barra minn hekk, jekk hemm 200 bar u entità kummerċjali, dawn jaf għandhom xi 70 kollettur!

Mela dan ifisser li qed jidħlu 70 trakk kuljum f'Paceville!

Issa jekk dawn jaqgħu taħt il-Kunsill – bħalma jinġabar tar-residenti – u l-miżati li qed iħallsu l-entitajiet kummerċjali jħallsuhom lill-Kunsill, minflok ma jidħlu dawn it-trakkijiet kollha, toħroġ tender, u forsi jidħlu tnejn jew tliet trakkijiet biss.

Apparti minn hekk, lill-entitajiet kummerċjali taf tiġihom irħas, u minflok darba, it-trakk taż-żibel forsi jkun jista' jidħol darbtejn, u b'hekk naqtgħu dak il-ġenn ta' trakkijiet li jkun hemm.

Bħalissa dawn m'għandhomx ħin, jiġifieri jekk jien għandi bar u ġiet il-maid tnaddaf, din x'ħin tlesti se toħroġ iż-żibel barra.

Issa jekk il-Kunsill ma jiġborx dik il-borża se ngħidu għax il-Kunsill mhux qed jiġbor iż-żibel, meta r-realtà hi li dak iż-żibel mhux suppost li jinġabar mill-Kunsill.

Il-Kunsill huwa obbligat li jiġbor iż-żibel tar-residenti.

Allura b'din is-sistema li qed insemmi, jekk dawn l-entitajiet kummerċjali jaffiljaw ruħhom mal-Kunsill, l-iskart tagħhom ikun jista' jiġbru l-Kunsill billi tinħareġ tender u jinġabar ma' tar-residenti.

THE CHAIRMAN: Però m'għandek l-ebda ġuriżdizzjoni li timponi fuq is-settur kummerċjali xi ħaġa bħal din?

Jekk ma tinbidilx il-liġi, jew jekk ma jkunx hemm xi liġi apposta fuq Paceville … (Interruzzjonijiet) Il-ftehim irid ikun dejjem volontarju.

IS-SUR PETER BONELLO: Il-liġi tgħid li l-iskart irid jinġabar mill-kunsill lokali.

Ma naħsibx li din hija xi ħaġa ta' barra minn hawn.

THE CHAIRMAN: Jekk jaqblu volontarjament, tista' issir.

IS-SUR PETER BONELLO: Illum il-ġurnata li qed jiġri hu li nofs dawn l-entitajiet – niggarantilek jien – m'għandhomx kollettur tagħhom, imma joħorġu ż-żibel barra u mbagħad ikollu jiġbru l-Kunsill.

Jekk inħalluh hemm Paceville, jiġi ttraskurat.

Aħna qed niġbru ż-żibel ta' dawn l-entitajiet … Tinsewx li llum għandek it-tipping fees, u trid tħallas tiegħu.

Il-problema l-oħra kbira li sar hemm illum hija dik li hemm ħruġ wieħed biss minn Paceville.

Qabel kien hemm Dragonara li kienet two-way, imma llum twessgħet il-bankina u allura ġiet one lane.

Jien iltqajt ma' Transport Malta, u anke mal-Kummissarju, biex tal-inqas jekk ma tiġix b'żewġt iħruġ, fi tmiem il-ġimgħa, wara l-10.00 p.m., minflok ma jkun hemm ħruġ minn Church Street biss, ikun hemm ħruġ ukoll minn Dragonara.

B'hekk, min sejjer lejn Baħar iċ-Ċagħaq jaqbad Dragonara Road u jsib ruħu Regional Road mill-ewwel, u mhux irid joħroġ minn Church Street, jidħol fil-qalba ta' Paceville u jgħaddi minn ġo San Ġiljan biex imur dik in-naħa.

Dwar il-pulizija li jfittxu għad-droga, ma nafu xejn fuqha aħna!

Hemm pulizija li qed iduru għad-droga?

IS-SUR RAYMOND ZAMMIT: Nikkonferma li jkun hemm pulizija, u jkun hemm ukoll pajżana.

IS-SUR PETER BONELLO: Tajjeb.

IS-SUR RAYMOND ZAMMIT: Dawn l-aħħar xahrejn, bdejna npoġġu wkoll nies pajżana mal-Pulizija tad-Distrett biex iduru dawk l-inħawi.

Għandna problema wkoll b'nies barranin, speċjalment mir-Rumeni, li għandna problema kbira bihom, għax jekk dawn ma jisirqux kuljum, ma jgħixux il-ġurnata.

Imma naħseb li mexjin tajjeb ukoll f'dik il-biċċa tax-xogħol.

IS-SUR PETER BONELLO: Bħala Kunsill qbilna wkoll fuq dawn is-CCTV cameras.

Fil-fatt, kellna laqgħa mal-Kummissarju tal-Pulizija, li qabel ħafna magħhom, u qed jipprova jara kif se nagħmlu biex inġibu l-fondi ħalli jsiru.

Rigward il-miżuri ta' sigurtà, xi ħaġa li semmejtha wkoll l-aħħar darba, imma ma nafx jekk tniżżlitx fir-rapport, u għalhekk se nerġa' insemmiha.

Meta jkollok dawn id-discos u bars li fihom ikun hemm ġieli mat-800 ruħ, jekk Alla jħares qatt jinqala' xi ħruq jew xi inċident ieħor, qed ikun hemm is-safety precautions kollha f'dawn il-ħwienet?

Hemm ħruġ adegwat mnejn jistgħu joħorġu ż-żgħażagħ li jkun hemm ġewwa?

Jew kulħadd irid joħroġ minn bieb wieħed?

Dawn huma l-affarijiet li rridu naraw qabel ma tinqala' xi ħaġa gravi!

Nirringrazzjakom.

IS-SUR MARK GRIMA: Min-naħa tagħna, naqblu ma' din il-proposta tal-ġbir tal-iskart, u diġà iddiskutejniha bejnietna.

Issa rridu nitkellmu mal-Kunsill Lokali biex naraw kif nistgħu nagħmluha flimkien.

THE CHAIRMAN: Grazzi.

FR SAVIOUR GRIMA (Direttur tal-Millenium Chapel): L-ewwelnett, nixtieq nirringrazzjakom ta' dan ir-rapport.

Min-naħa tiegħi, nista' ngħid li, sal-lejla stess qabel ma ġejt hawnhekk, iltqajt ma' diversi żgħażagħ li qegħdin fi programm ta' riabilitazzjoni mid-droga u li dawn issuġġerewli ħafna affarijiet li fir-rapport għadhom daqsxejn nieqsa.

Jiena naqbel ħafna dwar il-preżenza tal-Pulizija, u nista' ngħid li din żdiedet f'Paceville.

Waħda mill-affarijiet li jinkwetawni dwar il-Pulizija hija li ħafna drabi tara pulizija jagħmlu r-ronda hemmhekk li għadhom żgħar wisq u li ma jkollhomx livell ta' maturità biżżejjed għad-diversi affarijiet li jinqalgħu f'Paceville.

Issa dawn qegħdin jagħmlu xogħol tajjeb ħafna.

Meta jkun hemm xi kwestjoni u nċemplu lill-Pulizija, dawn jirrispondu b'mod immedjat.

Kemm-il darba ċempilna fuq persuni fis-sakra f'nofs ta' triq fis-7.00 a.m.!

U aħna jkollna nagħlqu t-triq sakemm jiġu l-Pulizija.

Din hi r-realtà.

Anke meta titkellem fuq iġjene.

Il-pulizija kemm qed ikunu armati għal dawn l-affarijiet?

Irridu naraw li jingħata s-sapport lill-pulizija li jaħdmu fid-distrett, u għandna naraw li l-għassa tkun adegwata għall-ħidma tal-Pulizija, speċjalment fi tmiem il-ġimgħa.

Rigward l-istudenti, rrid ngħid li l-istorbju naqas, imma għandna perijodu fis-sajf fejn l-istudenti għadhom jagħmlu l-vandaliżmu.

M'ilux, fuq iz-zuntier tal-knisja, sibna 60 flixkun minn hotel partikolari!

Tara l-istudenti għaddejjin u jwaddbu l-fliexken u l-landi tal-preserve minn fuq għal isfel!

Studenti jidħlu jixtru minn xi stabbiliment tal-ikel, u kif joħorġu, tarahom ibattlu nofs il-fliexken tal-Coca Cola u jimlewhom bil-whisky jew bil-vodka!

Din hija r-realtà li rridu niffaċċjaw.

Hemm bżonn li l-alkoħol jiġi kkontrollat aktar, anke mill-ħwienet matul il-ġurnata.

Ħafna minn dawn iż-żgħażagħ studenti jmorru fuq il-bajjiet, u jħallu l-iskart tagħhom kollu hemmhekk.

Imbagħad ir-residenti jmorru jgħumu f'dawn il-bajjiet, u ħlief fliexken fil-baħar, fuq il-bajja u fit-toroq ma tarax!

Naħseb li huwa miraklu li ma jsirux inċidenti kull nhar ta' Sibt f'Paceville, speċjalment fi triq partikolari, fl-entratura li tidħol minn ħdejn quddiem il-Wembley għal ħdejn l-Avenue, fejn il-Ġimgħa filgħaxija, is-Sibt u l-Ħadd ikunu mimlija żgħażagħ f'nofs ta' triq, u l-pulizija u l-wardens jgħaddu minn hemmhekk imma ħadd ma jkellimhom.

Tara żgħażagħ ukoll taħt l-età.

Hemm ħanut partikolari li jkun mimli bil-fliexken kollha barra, u kulħadd bil-pitchers jixrob u jwaddab!

Rigward l-istorbju, hemm ħanut partikolari li mill-10.00 p.m. sa nofs il-lejl għaddej bil-mużika Naplitana.

Ir-residenti jċemplu minħabba l-istorbju, u x'ħin imorru l-pulizija jbaxxilu, imma eżatt kif jitilqu, jerġa' jgħollilu.

Kemm se ddum iċċempel?

Il-pulizija jagħmlu d-dover tagħhom, imma din il-persuna terġa' tisfida kif jitilqu l-pulizija.

Dan mhux rispett lejn il-ħidma tal-Pulizija.

Jekk tinqala' xi emerġenza ġewwa Paceville jew San Ġiljan, il-pulizija jridu jlaħħqu magħhom ukoll.

Naħseb li wasalna fi żmien f'Paceville fejn irridu nagħmlu xi ħaġa fuq it-tabelli, u mhux tara tal-ħwienet kulħadd jieħu l-bankini, u inti m'għadekx tista' timxi aktar fuq bankina!

Saret ir-riforma u twaħħlu l-bollards, imma tarahom kollha bit-tabelli tagħhom, u inti trid tgħaddi f'nofs ta' triq.

Iridu jinxtegħlu aktar dwal ħalli jonqsu ċerti abbużi.

Għad għandna persuni li, sakemm marru l-knisja, daħlulhom id-dar u serquhom!

F'Paceville għandna realtà ta' serq.

Naħseb li wasalna wkoll għal sistema ta' diċenza pubblika.

Jien ninsisti ħafna fuq id-diċenza pubblika.

Titla' Paceville u tara l-ilbies li jilbsu t-tfal, u fejn anke ċerti ħwienet u stabbilimenti joffrulhom ċerti affarijiet biex ikunu jistgħu jaħdmu hemmhekk.

Il-ħaddiema jiġu jitkellmu miegħi fuq il-problemi li jgħaddu minnhom biex jaqilgħu l-ħobżna ta' kuljum.

Jekk inti ma tagħmilx dak iċ-ċertu oġġett, tispiċċa mkeċċi mix-xogħol!

Naħseb li d-diċenza trid tkun fil-ħajja tal-bniedem għax din qegħdin inwarrbuha.

Qisu l-bniedem sar oġġett, fejn inħalluh jaqla' ġo fih qisu ma ġara xejn.

U naħseb li l-konsegwenzi ta' mard – anke mentali – li qed niffaċjaw illum, qegħdin jiġu kkawżati anke mill-kondizzjonijiet ta' xogħol li jkollhom iħabbtu wiċċhom magħhom ċerti ħaddiema.

Dawn in-nies li jaħdmu fi stabbilimenti qed jispiċċaw imkissrin.

Tajjeb li nagħmlu regolamenti fuq ix-xogħol ta' min jaħdem f'Paceville, u rridu naraw ukoll jekk wasalx iż-żmien li nibdew nagħmlu programmi edukattivi.

Is-Sindku semma dak l-apparat li jitwaħħal mal-meter tad-dawl, u meta jkollok mużika għolja jinqata' id-dawl u jkollok tħallas multa biex jerġgħu jixgħelulek l-elettriku.

Jiena kieku dawk il-multi nwaddabhom ġo fond ta' edukazzjoni fl-iskejjel u għaż-żona ta' Paceville.

Rigward in-noise pollution, wasalna biex nerġgħu nagħmlu reviżjoni tal-liġi?

Ridt ngħid xi ħaġa wkoll fuq il-bouncers.

Ġiet persuna għandi li qiegħda tagħmel programm ta' riabilitazzjoni tad-droga, u qaltli li hemm ċerti persuni li joffrulek huma stess id-droga qabel tidħol fit-tali stabbiliment!

Illejla xxokkjajt ruħi meta smajt bil-vjolenza li ssir fuq il-pulizija stess.

Wasalna fi żmien fejn anke l-vjolenza fit-tfal tagħna qiegħda tikber.

Fl-iskejjel qed naraw problema ta' anger management, u m'aħniex qed inkunu kapaċi nikkontrollaw lit-tfal tagħna.

Fi skejjel partikolari qed naraw tfal li għandhom ċerta rabja lejn is-soċjetà.

Dawn it-tfal mhux qed isibu l-imħabba mill-ġenituri tagħhom, u qed isibu l-iżvog tagħhom f'Paceville, fejn jispiċċaw jirribellaw kontra ħaddieħor.

Naħseb li wasal iż-żmien li naħdmu xi ħaġa flimkien fuq dawn il-problemi.

Dwar il-ħwienet tax-xorb irrid ngħid li meta nkun tiela' minn Paceville, fil-pjazza tara toroq mimlijin nies kollha jixorbu barra.

Il-ħwienet tax-xorb kollha jbiegħu, u qisu xejn mhu xejn.

Imbagħad biex toħroġ minn Paceville minn ħdejna għandek 20 minuta!

Filgħodu spiċċajna bil-coaches jipparkjaw kollha fejn hemm it-taxis, u mbagħad fejn għandek il-buses, li fihom suppost jidħlu l-coaches quddiem il-lukandi, issibhom mimlijin bil-karozzi privati.

Għandek ukoll karozzi bin-number plate Taljana jipparkjaw hemmhekk, u karozzi oħra pparkjati fuq il-bankini li ma tistax iċċaqlaqhom.

Tara l-warden għaddej u jibqa' għaddej.

U fuq il-bye law tax-xorb, il-Pulizija jew il-wardens jistgħu jkellmu lil min ikun qed jikser il-liġi, jew inkella ma jistgħux ikellmuhom?

Naħseb li wasalna biex ikollna traffic management ġdid f'Paceville.

Il-Ġimgħa, is-Sibt u l-Ħadd, biex toħroġ minn Paceville, jiġifieri minn ħdejn il-Westin sa ħdejn il-Millenium Chapel, domt siegħa u nofs għax kien hemm accident.

Anke jieqaf xi trakk tal-kostruzzjoni jwaqqaf il-ħidma kollha ta' Paceville.

U anke quddiem l-istages, fejn għandek il-bendy buses, li xi kultant jieqfu tnejn wara xulxin u jispiċċaw jagħlqu l-ħruġ kollu ta' Paceville.

Imbagħad għandek in-naħa l-oħra, fejn hemm l-ironmonger li jkun magħluq ukoll.

Jitilgħulek tlieta wara xulxin, u m'għandekx ċans li toħroġ minn ġewwa Paceville.

Tista tinqala' emerġenza għax m'għandekx ċans toħroġ!

Dwar il-ħasil tat-toroq, sar progress għax qed isir il-ħasil tat-toroq filgħaxija, imma l-bankini qatt ma jinħaslu.

Dan huwa post li jiġbed ħafna turisti u huwa post li qed nagħmlu riklam bih għal pajjiżna.

Dan jinħasel fl-4.30 a.m., u mbagħad jibqa' sejjer ġol-baħar!

Ħafna ġenituri jitilgħu biex jistennew lil uliedhom, jiġifieri jitilgħu huma stess jiddevertu hemmhekk, u mbagħad jistennew lil uliedhom barra.

U tara gruppi ta' żgħażagħ kollha mixħutin mal-art.

Lili jinkwetani l-fatt li anke sas-1.00 a.m. tara t-teenagers hemmhekk, u mbagħad wara s-1.00 a.m. jibdew joħorġu ż-żgħażagħ.

Hemmhekk anke l-ħidma tal-Pulizija ħafna drabi tibda wara s-1.00 a.m., għax ħafna mill-ġlied li jinqala' f'Paceville jinqala' wara s-1.00 a.m.

Rigward l-iskart, ikolli nċempel bosta drabi lill-Kunsill għax dan ma jkunx inġabar.

Filgħodu jkollok it-turisti telgħin u neżlin.

Fejn qegħdin aħna għandna żewġ lukandi ta' ħames stilel.

Rigward id-deliveries li jsiru filgħodijiet, naqbel ma' dak li qal is-Sindku.

Hemmhekk ikollok mal-mitt jew mitejn vann għaddejjin fil-pjazza ta' Paceville, u dawn jieqfu fin-nofs biex iħottu.

Issa li ġej il-Milied naħseb li għandna nibdew kampanji ta' edukazzjoni fuq it-televiżjoni …

THE CHAIRMAN: Skużani ftit, imma edukazzjoni fuq xiex?

FR SAVIOUR GRIMA: Edukazzjoni dwar l-abbuż mix-xorb u fuq l-imġieba taż-żgħażagħ, kif ukoll nuru kif isseħħ il-vjolenza permezz ta' statistiċi, ħalli dak li jkun ikun jaf x'qed jiġri.

Dik it-tip ta' edukazzjoni.

Jekk hemm bżonn, nibdew fl-iskejjel tagħna u rridu nibdew minn etajiet żgħar.

Nirringrazzjakom.

THE CHAIRMAN: Grazzi.

Nixtieq nirreferi għal dak li qal is-Sur Scerri Simiana dwar it-town centre management.

L-ewwel ħaġa, dan kien proġett pilota u kien hemm in-nies kollha li għandhom x'jaqsmu ma' dan is-suġġett.

Ir-realtà hi li, kieku jien ma tkellimtx miegħek, Sur President, forsi lanqas kien jitla' dan is-suġġett ta' Paceville fuq dan il-Kumitat.

Irrid ngħid li għamilna progress kbir, għaliex madwar din il-mejda qegħdin dejjem jiżdiedu n-nies involuti, u kollha huma nies validi.

Importanti li din tkun xi ħaġa ongoing.

U hawn nilbes ukoll il-kappell bħala Direttur tal-MTA, fejn bħala MTA nfaqna ċertu ammont ta' flus sabiex għamilna l-istruttura ta' dan it-town centre management.

Issa importanti li jkun hemm hand-over proprju ta' dan il-kumitat li jista' jibda jiltaqa' darba fix-xahar – kif qegħdin nagħmlu hawnhekk – ħalli l-problemi rikorrenti jkunu solvuti, u tittieħed azzjoni immedjata.

Nifhem li dan il-kumitat għandu ħafna issues x'jiddiskuti, u allura jekk ikun hemm dawn in-nies inkunu nistgħu naħdmu fl-immedjat.

Xtaqt nirreferi għall-progress fuq dak li ntqal l-aħħar darba biex ma ninsewx il-punti validi li ħarġu dakinhar.

Li qed jiġri hu li qegħdin nirrepetu ħafna affarijiet li diġà tkellimna fuqhom qabel.

Waħda minnhom kienet il-problema – speċjalment issa li ġej il-Milied – tat-traffic management ġewwa din iż-żona, u aħna konna identifikajniha li ġejja minħabba l-car park li hemm ġewwa Portomaso, cjoè il-Hilton, fejn meta jkun hemm event kbira hemmhekk, hekk kif jibdew joħorġu l-karozzi mill-car park – ngħidu aħna jkollok tieġ ta' tliet mitt ruħ, ħames mitt ruħ u anke disa' mitt ruħ – inti għandek stop totali taż-żona, għax il-ħruġ tiegħek huwa kollu proprju minn dik it-triq fejn hemm il-Millenium Chapel!

Allura għandek it-traffiku li ħiereġ minn Portomaso pparalizzat għal kollox sakemm joħorġu l-karozzi kollha mill-Hilton car park.

Din is-sitwazzjoni kienet tjiebet meta konna għamilna dik it-triq one-way.

Dak kien proġett li għamilna bħala MTA, il-famuża golden mile, fejn wieħed jista' jibda jimxi miż-żona ta' Pembroke u jibqa' sejjer sal-Gżira, l-Imsida, eċċ. Allura hemmhekk, meta wessajna l-bankina, għamilna one way, u l-unika mod biex tgħaddi inti u dieħel il-Casino biex tidħol għall-Westin hija għall-Westin biss, u ma tistax tinżel 'l isfel.

Dakinhar konna ddiskutejniha din, u naħseb li mhijiex kompitu ta' dan il-Kumitat imma huwa kompitu ta' min jieħu ħsieb it-traffiku ġewwa dik iż-żona.

Irridu nipprovaw insibu outlet oħra biex ma jkunx hemm din l-emerġenza.

Din hija iktar importanti, speċjalment jekk Alla ħares qatt jinqala' xi inċident, u jkollna bżonn indaħħlu xi ambulanza jew xi fire engine.

Nixtieq nirreferi wkoll lejn dak li ssemma fuq il-kwestjoni tan-noise pollution.

Għal darb'oħra din mhijiex problema faċli biex issolviha għax għandek multiple variables.

Bħala MTA konna għamilna esperiment fis-snin li għaddew, u sibna li, jekk ikollok dan l-istrument barra l-istabbiliment tiegħek u tgħaddi karozza, jew ikun hemm karozza wieqfa u sempliċement issabbat il-bieba tagħha, dan id-detector jiġi triggered!

Jiġifieri din mhijiex biss kwestjoni ta' storbju li ħiereġ minn dak l-istabbiliment, imma anke l-istess nies li jkunu għaddejjin mit-triq jistgħu jiskattaw dan l-apparat.

Jaf ikun għaddej xi ħadd fis-sakra u proprju jgħajjat, jew ikollu pitch għoli f'leħnu, dan se jiskatta l-apparat.

U għalhekk mhijiex daqshekk faċli.

Jien kont qiegħed f'korrispondenza mal-Bar Entertainment and Dance Association fuq il-kwestjoni tan-noise pollutions.

Il-BEDA temmen li, għalkemm in-noise pollution li jkun hemm barra hija f'forma ta' blanket law, jiġifieri tkopri postijiet bħall-ajruporti, fejn inti għandek ir-residenti u għandek l-ajruplani għaddejjin minn hemm, jew inkella jkollok noise pollution ikkawżat minn xi fabbrika … Il-problema hi li l-BEDA dejjem tinsisti li jekk se nużaw dawk in-noise pollution levels allura fl-istabbilimenti, mhux se jkun hemm biżżejjed mużika li tikkrea l-hype li l-industrija tad-divertiment tirrikjedi.

Wieħed mill-argumenti prinċipali tagħha kien li, meta inti espost għal ċerti volumi fi stabbiliment, inti mhux qiegħed tiġi espost għal sigħat twal, u allura mhux se jagħmillek ħsara bħal meta qiegħed ġo fih b'mod kontinwu.

Punt ieħor li ssemma huwa tas-CCTV cameras.

Niftakar li meta għamilna l-launching tagħhom – u hawnhekk nirreferi wkoll għal-laqgħa li kelli mal-Kummissarju tal-Pulizija u mas-Sindku, is-Sur Peter Bonello – konna dħalna fil-control room tagħhom, u l-iskop kien proprju dak li semma s-Sur Grima.

Aħna bdejna noperaw b'dan il-mod, fejn meta jaraw xi ħaġa ħażina għaddejja minn fuq dawn il-cameras, li jiġu manned 24 siegħa kuljum, kienu jinformaw lill-Pulizija, li min-naħa tagħhom kienu jieħdu azzjoni.

Dawn il-filmati jiġu recorded, u ġieli kien hemm inċidenti fejn il-Pulizija kienet tirreferi għal dawn ir-recordings biex ikunu jistgħu jidentifikaw xi persuni.

Mill-aħħar laqgħa li kellna mal-Kummissarju, jien kont ħadt azzjoni, u bħala Direttur tal-MTA rriferejt lejn is-CEO tagħna, is-Sur Josef Formosa Gauci, sabiex dawn is-CCTV cameras jiġu attivati, u naraw kif nistgħu nsibu iktar flus biex inwessgħu iktar dawn il-cameras u nagħmlu t-tiswijiet fuq dawk li ma kenux qegħdin jaħdmu.

Xtaqt nirreferi għal punt li konna ddiskutejna f'laqgħa preliminarja ħafna, fejn jien inħoss – u din iddiskutejtha ma' ħafna nies – li, bħala deterrent, mhux sempliċement xi ħadd li jaqla' l-inkwiet jew jikkrea xi reat fiż-żona ta' Paceville jeħel multa u daqshekk.

Aħna nemmnu li l-akbar deterrent huwa meta lil dak li jkun teskludih minn dik iż-żona, għaliex nafu li jekk se taqta' xi żagħżugħ miż-żona, inti se tkun kissirtilhom xi ħaġa importanti ħafna għalihom.

Din tbeżżagħhom, għax jekk ma jitħallewx imorru aktar hemm fejn se jispiċċaw?

Ġo xi każin ġo xi raħal?

Nafu li l-mod tal-istabbilimenti tad-divertiment li hemm hemmhekk, fil-varjetà tagħhom, hija xi ħaġa li se jimmisjawha żgur.

U allura dik il-piena sservi bħala deterrent tajjeb.

Żewġ affarijiet oħra li konna semmejna mal-Kummissarju hija li l-Pulizija kellha problema minħabba dawn il-karozzi bi pjanċi barranin, għaliex huwa diffiċli għall-Pulizija biex twaħħlilhom multa.

U qiegħed nara abbuż minn dawn il-karozzi, anke fit-triq tiegħi stess, fejn dawn jaqbdu u jipparkjaw fuq il-bankini.

Rigward il-bouncers, hemm liġijiet fuqhom li huma ċari.

Aħna konna nvoluti f'diskussjonijiet twal mal-ex-Ministru Carmelo Mifsud Bonnici dwar il-bouncers, u dawn huma regolati u dejjem insistejna li dawn għandu jkollhom ir-responsabilitajiet tagħhom, imma rridu nagħtuhom ukoll ċerti doveri biex ikunu jistgħu jaħdmu.

Pereżempju, sakemm tiġi l-Pulizija, ikunu jistgħu jżommu lil xi ħadd li jkun qala' l-inkwiet.

Konna mxejna fuqha din ukoll.

Imma nerġa' ngħid li hemm regolamenti fuqhom dawn.

Naturalment, nemmen ukoll li għad fadal iktar diskussjonijiet xi jsiru fuq dan is-suġġett.

Nirringrazzjakom.

THE CHAIRMAN: Grazzi.

Wasalna fi tmiem l-ewwel round.

Issa t-tieni round mhux se jkun daqshekk fit-tul għax diġà saru d-9.00 p.m., u suppost bħalissa qrobna lejn it-tmiem tal-laqgħa tagħna.

Se nagħti ftit ħin ieħor sabiex id-deputati jagħtu r-rakkomandazzjonijiet jew il-kummenti tagħhom.

L-Onor.

CARMELO ABELA: Sur President, jiena naħseb li l-iskop ta' dan il-Kumitat – bil-follow-up ta' dak ir-rapport – ħalla l-frott tiegħu.

It-talba li nerġgħu nagħmlu follow-up wara x-xhur tas-sajf, peress li seħħew ċerti ġrajjiet li xegħelu l-bozza l-ħamra mill-ġdid, kien proprju biex naraw li r-rapport li sar minn dan il-Kumitat u li kulħadd qed jaqbel miegħu, ma jibqax rapport biss imma mmexxu fuqu b'ċertu ħeffa.

Naturalment nirringrazzja lilkom kollha li ġejtu hawnhekk għal darb'oħra, b'uħud minnkom qegħdin magħna għall-ewwel darba wkoll, sabiex tagħtu l-kummenti tagħkom.

Min-naħa tiegħi, aktar milli nsemmi l-problemi, naħseb li iktar importanti li nħarsu 'l quddiem.

Jiena naħseb li dan il-Kumitat serva l-iskop tiegħu għaliex laqqa' lil kulħadd madwar mejda; imma tkun verament ħasra jekk kellna nieqfu hawn.

Is-sentiment b'mod ġenerali huwa dan.

Fil-fatt naħseb li għandna hawnhekk – u din semmiha s-Sur Simiana mill-MTA – hija lack of coordination.

Naħseb li dan m'għandux jerġa' jiġri.

Jekk dan il-Kumitat Parlamentari ta daqsxejn ta' spinta, din l-ispinta għandkom tirkbu fuqha – għad li dan il-Kumitat s'hawn jista' jasal – u jkun hemm xi ħadd li jieħu ownership tagħha.

Forsi l-iktar korp idoneju biex jagħmel dan hija l-MTA, li tieħu f'idejha u tlaqqa' lil dawk kollha involuti, kif għamel dan il-Kumitat, biex turi progress.

Naturalment, qed isir ħafna xogħol tajjeb.

Ħadd gost nisma' lill-Assitent Kummissarju u lis-Supretendent jitkellmu fuq ix-xogħol tagħhom.

Irridu nammettu li ħafna mis-soluzzjonijiet, l-ewwel ma jiġuk f'rasek huma l-Pulizija.

Il-Pulizija għandu jkun jista' jamministra l-liġi, u ħadd ma jista' jeħodlu postu.

Tajjeb u ħażin, dik hija l-missjoni tagħkom, u napprezzaw ix-xogħol diffiċli li għandkom.

F'temp ta' ġimgħa, jien kelli bżonn is-servizz ta' pulizija darbtejn, u mingħajr m'għidtilhom min jien, dejjem tawni servizz tajjeb ħafna, kemm darba minnhom f'Tas-Sliema fejn kienet involuta karozza bi pjanċi barranin, kif ukoll darb'oħra.

Nifhem li l-Pulizija għandhom xogħol responsabbli, u l-maġġoranza tagħhom iwettqu xogħolhom b'mod tajjeb ħafna.

Jiena niskanta kif, meta naraw li l-popolazzjoni ta' Paceville tista' titla' sa 25,000 ruħ, ikollok biss 25 pulizija!

Jien mhux se mmeri lilkom kif tagħmlu x-xogħol tagħkom, imma xorta waħda jkolli ftit dubju dwar dan in-numru.

Issa sakemm ma jinqala' xejn, anke pulizija wieħed ikun ħafna; imma l-problemi jibdew meta jinqalgħu diversi problemi, fejn mhux biżżejjed li jkollok pulizija wieħed waħdu.

Issa, fl-opinjoni tiegħi, qatt mhu ideali li jkollok pulizija waħdu, imma li ma' popolazzjoni ta' 25,000 ruħ ikollok 25 pulizija, jista' jkun li f'ċerti ħinijiet u f'ċerti ġranet, l-aktar il-Ġimgħa, is-Sibt u l-Ħadd, forsi ma jkunux biżżejjed.

Importanti ħafna li l-pulizija jkunu ta' ċerta esperjenza, li jkollhom it-taħriġ meħtieġ u jkollhom ukoll il-mezzi u r-riżorsi biex naturalment ikunu jistgħu jaqdu d-doveri tagħhom bl-aħjar mod possibbli.

Jiena naqbel li l-pulizija qed jagħmlu tagħhom.

Naturalment dejjem hemm x'wieħed itejjeb, però bejn wieħed u ieħor hemm bżonn li nsaħħulhom idejhom.

Jien ukoll ninkwieta meta nisma' li jkun hemm pulizija li marru fuq ix-xogħol tagħhom, u dawn jispiċċaw aggrediti.

U nappella hawnhekk lill-Qorti tagħna sabiex dawn il-każijiet tagħtihom aktar piż.

Jien hawnhekk nagħmel il-paragun ta' meta jkollok persuna li qiegħda tidher quddiem il-Qorti u ma tilbisx il-ġlekk, fejn din tispiċċa ġurnata ħabs, u mbagħad meta persuna taggredixxi lil xi pulizija, toħroġ 'il barra!

Naħseb li hawnhekk il-Qorti għandha żżomm dan quddiem għajnejha.

Huwa tajjeb li l-Qorti żżomm id-dekor tagħha, u li kulħadd imur liebes kif titlob il-Qorti; però li pulizija jiġi aggredit, titressaq il-Qorti dik il-persuna li tkun aggredietu u toħroġ illiberata, naħseb li hija daqsxejn ta' esaġerazzjoni.

Jekk hemm defiċenzi fil-liġi, tajjeb li nkunu nafu bihom biex, bħala Parlament, nimbottaw sabiex isiru l-emendi meħtieġa.

Ħaġa li ma semmejniex hija r-responsabilità tal-Gvern Ċentrali hawnhekk.

Jekk forsi hawn xi ħadd nieqsa hawnhekk, din hija proprju r-responsabilità tal-Gvern Ċentrali.

Primarjament qed nirreferi għal Transport Malta, li m'hawn ħadd min-naħa tagħha, u ċerti problemi ta' natura oħra fejn hemm bżonn li jsir investiment qawwi min-naħa tal-Gvern Ċentrali.

Pereżempju, għandek il-kwestjoni tal-parkeġġ.

Jekk m'aħniex se nipprovdu spazju għall-parkeġġ, huwa inutli li nipprovaw noħolmu fuq affarijiet oħra!

Jekk tmur f'pajjiżi barranin u tidħol fil-qalba tad-divertiment, ma tarax karozzi, għax tkun żona pedonali biss.

Dik allura se tgħin kemm lill-Pulizija fil-qadi tad-doveri tagħhom għax m'għandekx xkiel ta' karozzi, u tgħin ukoll fit-traffic management.

Imma ma nistgħux ngħidulhom biex ineħħu l-karozzi mill-qalba tad-divertiment, u mbagħad jaraw huma x'se jagħmlu.

Kif ġustament issemma, din mhijiex biss problema fil-qalba ta' Paceville, imma hija problema għar-residenti ta' San Ġiljan, tas-Swieqi, eċċ. Ma nistgħux sempliċement ngħidu li ħlisniha miċ-ċentru, biex imbagħad il-problema nitfgħuha x'imkien ieħor.

Għalhekk importanti li l-Gvern Ċentrali jagħmel ċertu tip ta' investiment fejn tidħol il-kwestjoni tal-parkeġġi.

Issa wieħed irid jiddiskuti primarjament mal-Kunsill Lokali, kif ukoll mal-hamlet ta' Paceville eċċ., biex naraw fejn l-aħjar li jsir.

(Interruzzjonijiet) Is-Sindku qed isemmi r-residents' parking.

Dan jeżisti, u għandu jibda jiġi infurzat.

Però aħna nafu li rridu nipprovdu wkoll parkeġġ addizzjonali.

Issemmew il-ħaddiema ta' Paceville, u ssemmew dawk li jmorru biex jiddevertu f'dak il-post.

Importanti li jekk aħna lkoll naqblu li hemmhekk se jibqa' l-mekka tad-divertiment, ma ninsewx jew ninjoraw lil ħaddieħor, għax inkella se nkunu qegħdin noħolqu l-problemi fuq ir-residenti.

Rigward in-noise pollution, ma naħsibx li hawnhekk qegħdin nivvintaw ir-rota!

Jekk naraw pajjiżi oħrajn x'għamlu, ma nħossx li għandna noqogħdu nsemmu l-ajruplani u l-ajruporti jew ħaġa jew oħra.

Pajjiżi oħra x'għamlu?

Hawnhekk kulħadd siefer, u kulħadd mar f'postijiet oħrajn.

Is-Sindku semma xi suġġerimenti, issa jekk humiex tajbin jew le ma nafx għax m'iniex persuna teknika, imma ejjew ma nippruvawx inraqqdu xi ħaġa li tista' tkun ta' soluzzjoni.

IS-SUR PHILIP FENECH: Kemm nagħmel kjarifika żgħira: jien qed ngħid li fejn użaw dawn l-istrumenti, ma wżawhomx f'żona kif inhi intensa bħal Paceville!

CARMELO ABELA: Imma s-Sindku semma suġġerimenti oħra wkoll.

IS-SUR PHILIP FENECH: Jekk ikollok stabbiliment li qiegħed waħdu u m'għandux il-multi variables li semmejt, hemmhekk taħdem.

Paceville huwa uniku għax huwa intens.

Qiegħed f'żona żgħira fejn għandek dik l-intensità kollha.

ANTHONY ZAMMIT: Mur imxi fiż-żona ta' divertiment li hemm f'Dusseldorf u tara kif dawn hekk huma, bar wara bar wara bar, u fuq barra ma tisma' l-ebda noise pollution.

IS-SUR PHILIP FENECH: Imma dawn għandhom dawn l-istrumenti wkoll?

THE CHAIRMAN: L-Onor.

CARMELO ABELA: Jien mhux qed ngħid biex dawn l-affarijiet niddeċiduhom madwar mejda, imma li jkun hemm grupp ta' esperti li jaraw u jieħdu l-aħjar prattiċi barranin, biex flimkien naslu għas-soluzzjoni.

Din mhijiex kwestjoni ta' impożizzjoni, dik xi ħaġa li ma nemminx fiha jien.

Imma din hija kwestjoni ta' li wieħed janalizza l-affarijiet, u naħseb li b'xi mod għandna naslu.

Jien nemmen ħafna fl-awto-dixxilpina, u jekk nemmnu fl-awto-dixxiplina, ikun jaqbillu kulħadd, l-ewwel u qabel kollox fosthom huma proprju dawk li għandhom interessi kummerċjali hemmhekk.

Is-Supretendent semma li l-affarijiet li jiġru f'Paceville jingħataw iktar importanza, u jispikkaw aktar milli kieku seħħew fi rħula oħra.

Dak jista' jkun negattiv, anke mal-ġenituri stess, fejn dawn ma jkunux iridu jibagħtu lit-tfal tagħhom f'postijiet ta' periklu.

Sfortunatament Paceville ġie ttimbrat bħala post ta' periklu għax ikun hemm ħafna massa ta' nies, eċċ. Jekk b'xi mod nibdew indawru din il-kultura, fejn ikun hemm iktar responsabilità, dan ikun jaqbel għal kulħadd, inkluż lil min għandu investiment hemmhekk, imma mhux biss għax naturalment il-benefiċċju jinħass ukoll fuq oħrajn.

Allura l-awto-dixipplina hija importanti ħafna, għax inkella jiġri bħal meta xi ħadd irid isir sinjur f'daqqa, fejn dan jieħu l-fama li jbiegħ bl-għoli u n-nies imorru x'imkien ieħor.

Għalhekk nemmen ħafna fl-awto-dixxiplina.

L-aħħar kumment li xtaqt nagħmel huwa fuq dak li qal Fr Saviour, fejn semma l-problemi marbuta ma' Paceville direttament, kif ukoll problemi marbuta mas-soċjetà in ġenerali.

Ma nistgħux ninjoraw dak li semma Fr Saviour.

Naturalment, min imur hemmhekk se jiżvoga l-problemi ta' ġimgħa sħiħa.

Anke min ikollu trobbija tajba, ġieli f'dawk il-ftit sigħat li jagħmlu Paceville jkunu jridu jinfexxu hemmhekk biex jinsew il-problemi ta' ġimgħa sħiħa.

Jien il-preżenza tal-Pulizija ma ddejjaqni xejn, anzi lili tagħtini serħan il-moħħ.

Naħseb li ħadd m'għandu jiddejjaq bil-preżenza tal-Pulizija.

Jien jekk nara persuna bl-uniformi nieħu gost u mhux niddejjaq.

Dan mhuwiex stat pulizjesk.

Meta tkun barra tarahom il-pulizija għaddejjin jippassiġġaw, ma jdejqu lil ħadd, imma l-fatt li hemm xi ħadd li għandu dik ir-responsabilità, jien stess li nkun qed nieħu gost f'dak il-post, nieħu pjaċir bil-preżenza tagħhom għax naf li, jekk xi ħadd se jabbuża, żgur li se jaħsibha darbtejn qabel jagħmel xi ħaġa.

Kemm insemmi xi ħaġa ta' malajr fuq il-bouncers, u nagħlaq id-diskors tiegħi.

Xi kultant naħseb li ċerti diffikultajiet jinħolqu minħabba ċerti attitudnijiet ta' ċerti bouncers, imma ma rridux nitfgħu lil kulħadd f'keffa waħda, għax għandna ħabta niġġeneralizzaw iż-żejjed.

Naħseb li għandu jkun hemm iktar affjatament.

L-ewwelnett, l-għażla tal-bouncer hija importanti għax, jekk jien show-off, lil dak li jkun minflok se nkellmu bil-kelma t-tajba, se naqbdu mill-flokk u nitfgħu 'l barra.

Għalhekk għandu jkun hemm affjatament bejn il-Pulizija u min jintagħżel bħala bouncer.

Nerġa' ngħid li jrid ikun hemm responsabilità fl-għażla tal-bouncer.

Is-Sur Fenech qal li dawn qed jiġu liċenzjati, imma jidhirli li dik diġà daħlet fis-seħħ.

Hux hekk?

Importanti li dawn jibqgħu jsiru u jintagħżlu biss dawk li għandhom il-liċenzja u jkun hemm ħidma aħjar mal-Pulizija, li mhux xi kultant dawn jispiċċaw ifixxklu l-ħidma tal-Pulizija aktar milli jgħinuhom.

Hawnhekk mhux qed niġġeneralizza, imma jkun hemm każi simili.

Fl-aħħarnett, naħseb li jekk intom tibqgħu taħdmu flimkien, bil-mod il-mod jista' isir progress.

Ħalli ma ngħidux li ma sarx progress, imma wieħed dejjem jimmira biex jagħmel aktar progress.

Naħseb li jekk wieħed jibqa' jiltaqa' – u the way forward hija proprju dik li wieħed jibqa' jiltaqa' u jiġu inklużi l-istakeholders kollha, inkluż il-Gvern Ċentrali, li min-naħa tiegħu għandu jkun lest li jalloka iktar fondi biex isiru ċerti affarijiet, għax ma nistgħux nippretendu li l-Kunsill Lokali se jlaħħaq ma' kollox bil-fondi tiegħu!

Żgur li l-Kunsill ma jiflaħx jibni car park minn butu.

Nemmen li b'ċerta rieda tajba, kif proprju wrejtu fil-kwestjoni tal-ġbir tal-iskart, wieħed jista' jasal biex jagħmel progress.

Grazzi.

THE CHAIRMAN: L-Onor.

ANTHONY ZAMMIT: Jien nixtieq nirringrazzja lil dawk kollha li kienu preżenti madwar din il-mejda.

Ħafna mill-affarijiet li kelli xi ngħid semmihom l-Onor.

Is-sajf għadda u jidher li sar progress.

Ejjew issa nibdew naħsbu għall-perijodu tal-Milied.

Hemm bżonn li ningħaqdu flimkien ħalli nagħtu lil kulħadd żmien sabiħ tal-Milied u ma jkollniex aktar inkwiet, għaliex għaddejna minn ħafna mumenti trawmatiċi u tlifna ħafna ħajjiet.

Nisperaw li dawn l-affarijiet ma jiġrux issa f'dan il-perijodu tal-Milied.

Nirringrazzjakom.

THE CHAIRMAN: Grazzi.

Wasalna għall-għeluq ta' din il-laqgħa.

Ovvjament nixtiequ li, wara din il-laqgħa, tiġi ppjanata oħra aktar 'il quddiem, fejn dawn ir-rakkomandazzjonijiet … Jekk jaqblu sħabi, ma niddejjaq xejn li intom tiġu mistiedna hawnhekk meta jkun hawn il-preżentazzjoni ta' dawn ir-rapporti lill-Ministri rispettivi.

Ovvjament, irrid li dak li ntqal illum jinġabar fi transcript biex ma nitilfu xejn minnu, u jiġi anness ma' dan ir-rapport.

B'hekk, meta niġu biex nippreżentaw dan ir-rapport lill-ministri konċernati, dak kollu li għidtu intom illum ma jintilifx.

Aħna m'għandniex lil xi ħadd iktar importanti minn ieħor, u allura l-ideat kollha se jkunu qegħdin hemmhekk.

Ovvjament, l-iskop ta' dawn il-laqgħat kienu biex noħolqu dan il-koordinament, għax ridna nirrispondu għal diversi preokuppazzjonijiet, l-aktar min-naħa tal-ġenituri.

Fil-fatt il-GASP inħolqot b'dan il-għan.

Hawnhekk kien hawn issues differenti li jistgħu joffru soluzzjonijiet differenti.

Kellna lil min joffri soluzzjoni għal ħaġa, u min joffri soluzzjoni għal ħaġa oħra.

Però, l-iskop jibqa' dak – anke kif semmew sħabi, l-Onor.

Anthony Zammit, u intom stess – ta' responsabbilizzazzjoni, fejn kulħadd irid jirresponsabbilizza ftit iktar lilu nnifsu.

Aħna veru li bdejna biex nirrispondu għall-preokupazzjonijiet tal-ġenituri, imma jien hawnhekk irrid nagħmel enfasi u ndur fuq il-ġenituri stess u fuqkom bħala GASP, sabiex teħduha intom ir-responsabilità li minn issa sal-Milied, fuq kull programm ta' talk show li hawn fuq diversi stazzjonijiet, tibdew toħolqu dak is-sens ta' responsabbilizzazzjoni.

U dan irid isir minnkom bħala ġenituri.

Intom lilna wrejtuna l-preokupazzjonijiet tal-ġenituri, imma ħafna minn dak li qed jiġri f'Paceville u f'postijiet oħrajn f'Malta huwa riżultat ta' abdikazzjoni tal-ġenituri mir-responsabilitajiet tagħhom bħala ġenituri!

Hawnhekk nerfa' ir-responsabilità ta' dak li qed ngħid, għaliex dan huwa l-ħsieb tiegħi.

Il-ġenituri huma l-ewwel għalliema, u għalhekk għandhom jgħallmu bl-eżempju u jgħallmu bil-kelma.

L-iktar sens ta' responsabilità, għalkemm din tiġi mill-edukaturi, jien qed nistenna li ħafna minnha għandha tiġi mill-ġenituri.

Il-ġenituri jridu jgħallmu bl-eżempju, u allura trid issir ħidma f'dan ir-rigward.

Issa, daqskemm intom tajbin bħala GASP biex tagħmlu din il-biċċa xogħol, żgur li m'hawn ħadd aħjar, la l-Pulizija u lanqas l-edukaturi.

Anzi, jekk l-edukaturi huma nfushom imorru Paceville, u xi kultant jistgħu jġibu ruħhom ħażin bħala għalliema għax ikunu għadhom żgħażagħ … Imma intom tibqgħu l-leħen tal-ġenituri għal mal-ġenituri.

B'dan il-ħsieb, nikkonkludi din il-laqgħa.

Naturalment, tiġu avżati meta nkunu se nagħmlu l-laqgħa li jmiss.

Nittama li din issir din is-sena stess.

Nirringrazzjakom.

Fid-9.17 p.m. il-Kumitat aġġorna għal data li għandha tiġi kkomunikata iktar tard.

Proceedings, agenda, minutes and transcripts of the parliamentary committees soc


KUMITAT PERMANENTI DWAR L-AFFARIJIET SOĊJALI

LAQGĦA NRU 143

It-Tlieta, 13 ta' Novembru, 2012

Il-Kumitat Permanenti dwar l-Affarijiet Soċjali ltaqa' fil-Palazz, il-Belt Valletta, fis-19.16 p.m.

L-Onor Edwin Vassallo, President tal-Kumitat, ippresieda.

Il-President tal-Kumitat qal it-talba.

Il-Minuti tal-Laqgħa Nru. 142 li saret nhar It-Tlieta, 30 ta' Ottubru, 2012 ġew konfermati.

Għal din il-laqgħa kienu preżenti s-Sur Adrian Ellul u s-Sur Martin Sultana residenti minn Pembroke, is-Sur Joseph Oliva kunsillier, is-Sur Julian Cassar Torreggiani mill-Federazzjoni Maltija tal-Organizzazzjonijiet li jgħallmu l-Ingliż (FELTOM), is-Sur Mark Anthony Scerri mill-Awtorità tat-Turiżmu ta' Malta, l-Assistent Kummissarju Raymond Zammit, is-Supretendent Stephen Gatt, Dr Anthony Farrugia mill-Grupp għal Paceville aktar sikur (GASP), is-Sur Mark Grima u s-Sur Jeremy Dalli mill-PCEA, is-Sur Peter Bonello Sindku ta' San Ġiljan, is-Sur Philip Fenech mill-GRTU u Fr Saviour Grima mill-Millenium Chapel.

Wara kien hemm diskussjoni.

Fit-21.17 p.m. il-Kumitat aġġorna għal data li għandha tiġi kkomunikata iktar tard.

SKRIVAN TAL-KUMITAT

PRESIDENT TAL-KUMITAT

Proceedings, agenda, minutes and transcripts of the parliamentary committees docx


IL-ĦDAX-IL PARLAMENT

KUMITATI TAL-KAMRA TAD-DEPUTATI

KUMITAT PERMANENTI DWAR L-AMBJENT U L-IPPJANAR

TAL-IŻVILUPP

AVVIŻ

Laqgħa Nru. 11

It-Tnejn, 19 ta' Novembru, 2012 fis-6:30 p.m.

L-Onor.

Jesmond Mugliett, President tal-Kumitat Permanenti dwar l-Ambjent u l-Ippjanar tal-Iżvilupp, javża li l-Kumitat se jiltaqa' nhar it-Tnejn, 19 ta' Novembru, 2012 fis-6:30p.m. fil-Kamra tal-Kumitati fil-Palazz il-Belt b'din l-aġenda:-

Analiżi tal-effett ta' Avviż Legali 229 tal-2012 u studju dwar il-possibilità ta' emendi oħra fit-Tmien Skeda tal-Att dwar l-Ambjent u l-Ippjanar, partikolarment f'Kategorija B tal-istess Skeda.

8 ta' Novembru 2012 SKRIVAN TAL-KAMRA